Мудораба бизнеси / Ислом молияси\nHome ШартномаларМудораба\tМудораба бизнеси\n21.05.2020 1111 views\nАгар Сармоядор (Робб ул-мол) Мудориб билан муайян / аниқ бир бизнес юзасидан келишса ва айнан ўша бизнесга пул тикса, буни номи «чекланган мудораба» (араб тилида «Мудораба ал-муқойяда») дейилади. Лекин сармоядор мудорибга тикилган сармоя доирасида мудориб истаган ҳар қандай ҳалол бизнес тури билан шуғулланиш ваколатини берса, у ҳолда бунинг номи «чекланмаган мудораба» (араб тилида «Мудораба ал-мутлақа») дейилади.\nСармоядор бир бизнес лойиҳа доирасида бир неча мудориб билан мудораба шартномаси тузиши ҳам мумкин, яъни у бир неча мудорибга маблағ тақдим қилади ва улар тақдим қилинган сармояни ушбу лойиҳа доирасида ҳамкорлар сифатида тасарруф қилишади. Ушбу мудораба шартномаси доирасида олинган фойда томонлар ўртасида келишилган нисбатда тақсимланади.\nМудориб бизнес доирасида ўзи лозим топгандек фаолият юритиши мумкин, аммо агар бирор ноодатий/ноёб амалиёт бажариш зарурати туғилса у ҳолда мудориб сармоядорнинг розилигини олиши керак бўлади.\nМудораба шартномаси шаръий жиҳатдан кучга эга бўлиши учун томонлар (яъни Сармоядор ва Мудориб) фойда тақсимоти ҳақида келишиб олишлари зарур. Шариатда фойда тақсимоти масаласида аниқ бир кўрсатма йўқ. Бу масала мудораба иштирокчилари ихтиёрига қолдирилгандир. Улар фойдани тенг бўлишлари ҳам, турли нисбатда бўлишлари ҳам мумкин.\nФойдадаги улуш, олинган ҳақиқий фойда асосида тақсимланади, яъни фойда кўрилса фойдадан аввалдан келишилган миқдорда улуш ажратилади, агар фойда кўрилмаса улуш ажратилмайди. Шунингдек, томонлар қатъий миқдордаги тўловлар қилинишига келишиши мумкин эмас.\nМасалан, томонларнинг бирига ҳар ойда 100 доллар миқдорида фойда берилишига келишиш ёки Сармоядор бизнесга киритган сармоясининг муайян бир фоизини (масалан 20%) фойда сифатида олишига келишиш мумкин эмас. Бундай келишув ботил (ножоиз) саналади. Фойдадаги улуш фақат олинган ҳақиқий фойдага нисбатан аввалдан келишилган нисбатда тақсимланиши мумкин. Бу нисбат 20% га 80% ҳам, 40%га 60% ёки бундан бошқача бўлиши ҳам мумкин.\nШунингдек, томонлар турли бизнес тури учун фойда нисбати турлича бўлишига келишишларига ҳам мумкин. Масалан робб ул мол мудорибга, «Агар ун билан савдо қилсанг фойдадан 40% бераман, агар буғдой билан савдо қилсанг 25% бераман», дейиши мумкин.\nМудориб, фойдадаги келишилган улушдан ташқари маош ёки мукофот талаб қилиши мумкин эмас. Ушбу масалада барча мазҳаблар якдиллар.\nҲанафий мазҳаби уламолари мудораба доирасида мудориб хизмат сафарига борган пайда унинг бевосита шу сафар доирасидаги барча харажатлари, шу жумладан еб-ичиши, меҳмонхонада харажатлари олиб борилаётган бизнес ҳисобидан қопланади, табиийки ўзи муқим бўлиб турган жойда бундай харажатлар мудорибнинг ўз ҳисобидан амалга оширилади деб ҳисоблайдилар.\nАгар мудораба доирасида баъзи бизнес йўналишларда зарар, баъзиларида эса фойда кўрилса, олинган фойда кўрилган зарарларни қоплашга йўналтирилади, агар фойда ортиб қолса у ҳолда қолган фойда томонлар ўртасида келишилган нисбатда тақсимланади.


Бақара cураси, 226-оят\n09:15 / 05.03.2018 982 pdf Ўқиш режими + -\nХотинларидан ийло қилганлар учун кутиш тўрт ойдир. Агар қайтсалар, бас, албатта, Аллоҳ ўта мағфиратлидир, ўта раҳмлидир. Бақара 226.\n09:10 / 11.03.2018 1835\n22:35 / 06.03.2018 1082\nБу Роббингдан бўлган ҳақдир, бас, ҳаргиз шак қилувчилардан бўлма. Бақара 147. Набий алайҳиссалом умрлари давомида илоҳий масалаларда бирор марта шакшубҳага давоми...\n961 13:45 / 14.12.2017\nҲар кимнинг юзланадиган тарафи бор. У ўшанга юзланувчидир. Бас, яхшиликларга шошилинг. Қаерда бўлсангиз ҳам, Аллоҳ ҳаммангизни келтирадир. Албатта, Аллоҳ ҳар бир давоми...\n949 10:05 / 15.12.2017\n1365 03:15 / 08.06.2017\n1801 17:24 / 12.05.2017


Теннис. Ўзбекистон – Гонконг 3-0 - Darakchi\nТеннис. Ўзбекистон – Гонконг 3-0\nСПОРТ 05.02.2015, 13:38\nЎзбекистон аёллар терма жамоаси Хитойнинг Гуанчжоу шаҳрида старт олган “Fed Cup” мусобақасининг Осиё – Океания минтақаси дастлабки саралашидаги иштирокини ғалаба билан бошлади. Дмитрий Томашевич бошчилигидаги терма жамоамиз Гонконг терма жамоасини 3-0 ҳисобида мағлуб этдилар. Бу ҳақда olamsport.com нашри хабар қилади.\nҲамюртларимиз Оқгул Омонмуродова Хо Чинг Вуни 7-5, 6-4, Нигина Абдураимова Линг Жангни 7-6 (3), 7-6 (3) ҳисобида мағлуб этди. Жуфтликлар баҳсида Арина Фольц ҳамда Сабина Шариповадан иборат дуэт Ман Йинг ва Чун-Винг Шердан 6-3, 6-7(2), 6-4 ҳисобида устун келишди.\nБугун терма жамоамиз “Guangdong Olympic Tennis Centre” кортида Жанубий Корея билан куч синашади. Кореяликлар илк баҳсда Япония терма жамоасига 0-3 ҳисобида имкониятни бой берди.\nЭслатиб ўтамиз, Ўзбекистон терма жамоаси Япония, Гонгконг ва Жанубий Корея билан бир гуруҳдан жой олган бўлса, иккинчи гуруҳда Таиланд, Қозоғистон, Хитой ва Хитой Тайпейи терма жамоалари ўзаро баҳс олиб боришяпти. Гуруҳларда ғолиб чиққан жамоалар ўзаро кураш орқали Fed Cup мусобақаси World Group II Playoff босқичига чиқадиган жамоани аниқлаб беришади.\n"Олтин тўп"ни топшириш маросими санаси эълон қилинди\nСуперлига. "Насаф" Тошкентда "Бунёдкор"дан устун келди, "Сўғдиёна"дан ҳам ғалаба\n"Starbucks" Россия бозорини тарк этди


Байден-Ғани учрашуви: 20 йил деганда кетаётган АҚШ Афғонистонга нималар ваъда қилмоқда? | Qalampir.uz\nБайден-Ғани учрашуви: 20 йил деганда кетаётган АҚШ Афғонистонга нималар ваъда қилмоқда?\nОлам\t26 Июнь 22:01 12737\nАввалроқ АҚШ Президенти Жо Байден Оқ уйда Афғонистон Президенти Ашраф Ғани ва Миллий ярашув бўйича Олий кенгаш раиси Абдулла Абдуллани қабул қилгани ҳақида хабар берган эдик. Ушбу учрашув АҚШ қўшинларининг 20 йил деганда Афғонистонни тарк этиши ҳамда “Толибон” ҳаракатининг фаоллашиб қолгани фонида ташкил этилди.\nУчрашувда Президент Байден Ғани ва Абдуллани “қадрдон дўстлар” деб атаб, АҚШ Афғонистонни қўллаб-қувватлашдан тўхтамаслигини, ҳатто Америка қўшинлари мамлакатдан олиб чиқилишига қарамай ёрдам беришда давом этишини айтган.\n“Афғонистонликлар ўзларининг келажагини, нимани хоҳлашларини ўзлари белгилаши керак бўлади”, дейди Байден.\nПрезидент Ғанининг Байден билан учрашувда маълум қилишича, афғон хавфсизлик кучлари кеча, 25 июнь куни олтита туманни толиблардан қайтариб олган. Бундан ташқари у Байденнинг қарорини ҳурмат қилишини ҳамда АҚШ ва Афғонистон ўртасидаги ҳамкорлик янги босқичга ўтаётганини таъкидлаган.\n“Биз бирдамликка, изчилликка эришишга қатъий қарор қилдик”, дейди Ғани.\nҚайд этиш керакки, АҚШнинг ҳар қандай ёрдами каби Оқ уйдаги учрашув ҳам Ғани учун катта рамзий аҳамиятга эга: “Толибон” ҳужумига, портлаш ва қотилликлар, COVID-19 ва Кобулдаги сиёсий курашда Байденнинг Афғонистон раҳбарини қўллаб-қувватлашининг тасдиғи.\n“АҚШ маъмурияти Кобулдаги расмийларга молиявий кўмак беришда давом этади. АҚШ Конгресси жорий йил афғон хавфсизлик кучларига 3 миллиард АҚШ долларидан ортиқ маблағ ажратилишини маъқуллади”, дейилади Оқ уй бёнотида.\nХабарга кўра, ушбу маблағлар Афғонистон хавфсизлик кучларига ёрдам бериш учун АҚШ Мудофаа вазирлиги фонди орқали ажратилади. Бундан ташқари, Давлат департаменти ва унинг таркибига кирувчи Халқаро тараққиёт агентлиги Кобулга “фуқаролик ёрдами” кўринишида қўшимча 300 миллион АҚШ доллари беради.\n2022 йилда АҚШ Президенти қонун чиқарувчи ҳокимиятдан яна 364 миллион АҚШ доллари ажратишни сўрайди, дейилади Оқ уй баёнотида. Умуман олганда, Америка ҳукуматининг кўрсатмаларига кўра, 2002 йилдан бери Қўшма Штатлар Афғонистонга деярли 88 миллиард долларлик ҳарбий ёрдам, 36 миллиард долларлик фуқаролик ёрдами ва 3,9 миллиард долларга яқин гуманитар ёрдам кўрсатган.\nАҚШ Кобул Вашингтон Байден Ғани\n29 Июль 11:10 41730\n30 Июль 08:27 40032\n28 Июль 09:32 32029\n28 Июль 12:31 28402


Исроил ва Фаластин расмийлари Мисрда учрашади\n29 ноябр 2020, Тошкент вақти: 13:28\nБугун Исроил ва Фаластин расмийларининг Мисрда учрашиб, Ғазо минтақасида сулҳ ўрнатилишига оид таклифнинг техник жиҳатларини муҳокама қилиши кутилмоқда.\nБу ҳақда маълум қилган Миср расмийларига кўра, учрашувга Исроил, Хамас ва Фатҳ вакиллари таклиф қилинган.\nЛекин Исроил билан Хамас ўртасида бевосита сўзлашувлар бўлмаслиги айтилмоқда.\nЧоршанба куни Исроил ҳукумати ўт очишни тўхтатишга оид Франция ва Мисрнинг таклифига моҳиятан қарши эмаслигини баён қилди.\nЯҳудий ҳукумати матбуот вакили Марк Регев “таклиф тафсилотларини тамойилларга мувофиқлаштириш лозим бўлади”, дея таъкидлади чоршанба куни.\nҚўшма Штатлар ҳам қўллаб-қувватлаган таклифда, жумладан, Мисрдан Ғазога қурол-аслаҳалар контрабандасини тўхтатишни кўзда тутилгани айтилмоқда.


Ёшлар ўз ҳудудидаги барча спорт майдонларидан фойдаланиши мумкин - zarnews.uz\nЁшлар ўз ҳудудидаги барча спорт майдонларидан фойдаланиши мумкин\nЎтган ҳафта Zarnews.uz сайти орқали "Маҳаллангизда фарзандингиз спортнинг бирор тури билан шуғулланадими? Бунинг учун қандай шароит бор?" саволлари асосида ижтимоий сўров ўтказган эдик.\nСўров якунлари юзасидан вилоят жисмоний тарбия ва спорт бошқармаси бошлиғи Шуҳрат Рўзиев шундай изоҳ берди:\n– Вилоятимизда тадбиркорлар томонидан қурилган 300 дан ортиқ сунъий қопламали футбол майдонлари мавжуд. Уларнинг ҳар бири маълум бир вақтда маҳалла болалари учун бепул хизмат кўрсатиши белгиланган. Таълим муассасалари ҳудудидаги тадбиркор томонидан бунёд этилган стадионлардан фақат дарс вақтида беминнат фойдаланиш мумкин. Дарсдан ташқари вақтларда эса бу майдонларда пуллик хизматлар жорий этилган.\nСўровда кўпчилик маҳалламизда бирорта ҳам спорт секцияси йўқ, деб белгилаган. Аммо вилоятимиз бўйича 5 минг 555 та очиқ ва ёпиқ спорт иншоотлари бор. Ушбу спорт иншоотларидаги тўгаракларга ҳам аъзо бўлиш мумкин.\nАйни кунларда вилоят бўйича бешта ихтисослаштирилган, 21 та болалар ва ўсмирлар спорт мактаби, Самарқанд ва Тойлоқ ихтисослаштирилган олимпия захиралари мактаб-интернати, вилоят болалар ва ўсмирлар футбол академияси, "Динамо+" профессионал футбол клуби тасарруфидаги махсус футбол мактаби мавжуд. Бу иншоотларда 13 мингга яқин спорт тўгараклари фаолият юритмоқда.\nТеглар: ижтимоий сўров\nЎқитувчилар замон талаблари даражасида дарс ўтишга ҳаракат қилмоқда\nИжтимоий сўров: Ўзингиз яшаётган ҳудудда касб-корингизга, мутахассислигингизга мос иш ўрни борми?\nИжтимоий сўров: Самарқанд вилоятидаги ички ишлар хизмати фаолияти Сизни қониқтирадими?\nИжтимоий сўров натижалари юзасидан Самарқанд вилоят мактабгача таълим бошқармаси бошлиғи Нигора Саъдинова изоҳ берди\nИжтимоий сўров: Маҳаллангизда фарзандингиз спортнинг бирор тури билан шуғулланадими? Бунинг учун қандай шароит бор?\nИжтимоий сўров: Фарзандингизни мактабгача таълим муассасасига жойлаштиришда қандай муаммога учраяпсиз?\nСамарқандда зиёрат туризми истиқболи муҳокама этилади\nСамарқанд шаҳридаги “Ёшлар уйи”нинг нархи арзонлаштирилади\nБош прокуратура Иштихонда юз берган қотиллик ҳақида ахборот берди: 22 миллион сўм эвазига 5 киши ҳаётдан кўз юмди.


Шоирнинг ҳам тирикчилиги бор\n10 апрел 2021, Тошкент вақти: 19:09\nТирикчилик мақсадида маддоҳлик адабиётига яқинлашмай, халқ дардини куйлашни ўз шиорига айлантирган шоир Юсуф Жума қамоқда ўтирибди.\nШу кунлар буюк ўзбек – Мир Алишер Навоий эсланадиган кунлар. Бошқа бир шоир – Рауф Парфининг ҳазил иборасини ишлатар бўлсак, Алишер Ғиёсиддиновичнинг таваллуди хотирланадиган кунлар.\nШоирнинг туғилган куни муносабати билан ўзбек жамияти яна бир бор "шоир ўзи ким?" деган савол жавоби устида ўйланаётган бўлса ажаб эмас.\nОдми чойхоналару "ҳай-ҳай" ресторанларда, университетлар дарсхоналарию қамоқхоналар камераларида шу саволни ўйлаётганлар, шу мавзу устида баҳслашаётганлар бўлишлари мумкин.\nБу мавзуда зиёлилар, зиёлинамолар ва ўзини зиёли, деб билгувчилар баҳслашмоқда.\nБиз ҳам ўшандай гурунг қурмоқчи бўлдик бугун.\nГурунгимизга бир неча ўзбекни тортдик.\nБиринчи суҳбатдошимиз шеъру шуарога яқин тошкентлик Дилором опа Исҳоқова.\n- Шоирнинг ижтимоий вазифаси нима?- деб сўрадик опадан.\n- Шоирнинг бир улуғ ва ҳамиша миллатнинг олдидаги вазифаси бор. У ҳам бўлса, зулмни доимо зулм, деб аташ. Яъни ҳамма нарсани ўз исми¸ ўз номи билан аташ. Менимча¸ агар ҳақиқий шоир бўлса¸ бу шоирнинг энг биринчи вазифаси бўлиши керак¸ -дейди Дилором Исҳоқова.\nШеъру шоирдан узоқ ургутлик Саидкарим ака ҳам шоирнинг ижтимоий вазифаси тўғрисида қийналиброқ бўлса ҳам фикр айтди.\nОзодлик: Шоир халққа нима қилиб беради? Шоирдан нима фойда?\nСаидкарим ака: Шеър ëзса керакда. Жуда қизиқ савол. Шоирнинг вазифаси халққа руҳий озуқа бериш¸ ўзини шеърлар билан танитиш¸ айрим шоирларнинг шеърларини ўқиб халқни баҳраманд қилиш.\nГурунгимизга андижонлик Садирохун акани ҳам тортдик. Бу киши ҳам шеърдан узоқроқ. Лекин шоирнинг вазифаси нималардан иборат эканлигини яхши билади.\n- Шоир и халқнинг дардини¸ халқнинг кайфиятини кўрсатиб бериши керакда¸ - дейди Садирохун ака.\nАгар эътибор берган бўлсангиз, шеъру шоирга яқин ўзбек ҳам, шеър ўқимайдиган ўзбек ҳам бир хил гапни айтаяпти: шоир миллат ва халқ вакили, шоир халқ дардини айтадиган одам.\nБу фикрлар навбатдаги саволни пайдо қилди: нима халқнинг шоирга ўтказиб қўйган жойи борми?\nДилором Исҳоқова: Халқнинг¸ миллатнинг шоирга ўтказиб қўйган жойи бор. Чунки шоир миллатнинг дарди¸ миллатнинг кечинмаларисиз шоир эмас. Миллат бўлмаса¸ шоирнинг ўқувчиси бўлмайди. Миллат бўлмаса¸ шоирнинг ëзаëтган шеърининг, қўпол қилиб айтганда, масаллиғи бўлмайди. Шоир миллатдан олади ва миллатга беради.\nУргутлик Саидкарим ака: Халқ томонда бўлмаса¸ бу шоирнинг нима қизиғи бор?\nОзодлик: Нима учун? Халқнинг унга ўтказиб қўйган жойи борми?\nУргутлик Саидкарим ака: Ўтказиб қўйган жойи йўғу¸ шоир ўша халқнинг йўналишига¸ ҳаëтига қараб шеър ëзади. Унинг бахт-саодатини ëзади. Кейин уни ўқиганлар ижобий ëки салбий баҳо беради.\nОзодлик: Халқнинг шоирга ўтказиб қўйган жойи борми? Ўзининг кўнглидаги бошқа гапларни гапириб¸ шеърга солиб юравермайдими?\nАндижонлик Садирохун ака: (кулиб) Албатта бизнинг ичимиздан чиққан одам, масалан, мен билан Ислом Каримов гаплашмайди. Бу шоирлар президентга яқин.\nОзодлик: Президент атрофида юрадиган бошқа юзлаб¸ минглаб одамлар бор. Нима учун айнан шоир шу ишни қилиши керак? Шоирнинг зиммасига бу вазифани ким юклаган?\nАндижонлик Садирохун ака: Бу вазифани биров юклаган эмас¸ лекин виждон амри деган нарса ҳам бўлиши керакда.\nБундай гаплардан кейин, бундай масъулият юклатилаётгандан кейин шоир бўлиб туғилмаганингга шукр қиласан киши.\nШоирлик ҳам касб. Шоирнинг ҳам тирикчилиги, бола-чақаси, орзу-ҳаваси бор.\nБу гапни баъзи оғзига кучи етмаганларнинг у ёки бу шоирни "сарой шоири", деб ҳақорат қилишларига жавобан айтаяпмиз.\nНегадир, совет даврида шоирларни бундай ҳақорат қилишмас эди. Лекин ўша даврда ҳам "сарой шеърлари" кўп бўлган. Фақат у даврда "сарой"нинг "юзи" кўп эди.\nДоҳий Ленин, халқлар отаси Сталин, йўлчи юлдуз - коммунистик партия, буюк оға – рус халқи, азамат ўлка – Россия ва ҳоказолар ўша коллектив сарой эди.\nШоир Зафар Диёрдан:\nБахтиёрман, минг марта шодман,\nШу ватанда туғилдим, ўсдим:\nЛенин билан бир ватандошман,\nБу – мен учун шарафдир, дўстим!\nШоир Ғафур Ғуломдан:\nМенинг оғам рус бўлур...\nШу шеърда ёза олсам,\nВиждондек дуруст бўлур.\nКоммунизм асрига йўл тўшаб берган руссан,\nШарқликман, бир ўзбекман,\nУлуғ оғам, омон бўл.\nШоир Ҳамид Ғуломдан:\nшу кунни эслаб қол:\nЛаҳзаси, нафаси, дақиқасини,-\nБуткул янгиланган кўҳна дунёни,\nЛениннинг музаффар ҳақиқатини.\nШоира Халима Худойбердиевадан:\nМен, коммунист дейилганда, қалбан қалқдим оёққа,\nМен, коммунист дейилганда, сафда турдим собит, мард.\nКоммунистик партияни ўхшатдим суянч тоққа,\nШу боис яшаяпман ҳаётимга юқмай гард.\nБундай дил изҳорларини совет даврида ижод қилган деярли ҳар бир ўзбек шоиридан топиш мумкин.\nШеърларини эслаганимиз шоирларнинг баъзилари ўтган асрнинг 90 йилларигача етиб келолмади. Баъзилари келолди. Улар улуғлаган компартия қораланди. Улар улуғлаган Лениннинг ҳайкали ағдарилди.\nХўш, ўшанда, ҳайкални ағдараётганларида шоирларимиз норозилик билдирганмиди, балки пикетлар қилишган, ўзимизга ўт қўямиз, деб қўрқитишгандир?\nЙўқ, дейди шеъру шуарога яқин Дилором опа Исҳоқова.\nДилором Исҳоқова: Йўқ¸ йўқ. ... Лениннинг майдондан ҳайкали олиниши¸ умуман Ленинни эсга соладиган рамзларнинг олиб ташланиши бошланганди биронта шоир ëки ëзувчи томонидан норозилик акциялари бўлганини эслай олмайман.\nОзодлик: Буни нима билан изоҳлаган бўлардингиз?\nДилором Исҳоқова: Биласизми¸ буни нима билан изоҳлаш мумкин? Улар Ленинни ëки коммунистик партияни чин юракдан севган эмас. Улар қаттиқ севгани учун уларга шеърлар ва достонлар бағишлашган эмас.\nБу шоирларнинг китоби чоп этилишига¸ шеърлари босилиб чиқилишига¸ радио ва телевидениеда истаган пайтда чиқишига¸ ҳукуматнинг ишончли одамига айланишига бир "пропуск" эди. Бунинг йўли эса коммунистик партияни¸ Лениннинг йўлини улуғлашдан иборат эди.\nОзодлик: Демак сабаби тирикчилик?\nДилором Исҳоқова: Оддий тирикчилик. Қорин тўқ¸ устим бут¸ бола-чақам бор¸ тепамда томим бор деган маънода эмас. Уларнинг иштаҳаси анча яхши эди.\nУнинг орқасидан мансаблар¸ унвонлар олинарди¸ яхши ишларга жойлашиларди¸ фарзандларига анча йўллар очиқ бўларди. Бундай шеърлар, айтаяпманку, шоирларга яхши¸ фаровон ҳаëтга "пропуск" эди.\nОзодлик: Айтмадикми? Шоирлик ҳам касб, шоирнинг ҳам тирикчилиги, бола-чақаси бор, демадикми?!\nЛениннинг ҳайкалини йиқдинг, деб норозилик билдирмаган ўзбек шоирлари орасида Абдулла Орипов ҳам бор эди.\nВаҳоланки, шоир Ориповнинг ленинчи эканлиги, коммунизм куйчиси эканлигини Фанлар академияси тан олган, академик Матёқуб Қўшчонов 1983 йили "Абдулла партияни, Ленинни улуғлайди, Коммунизм – унинг учун келажак машъали", деб ёзган эди.\nМана Ориповнинг ўша даврдаги шеърларидан баъзи парчалар:\nХақсизликдан мазлумнинг ичга сиғмаса дарди,\nАгар зулмат ичида кўринмай қолса ҳаёт,\nКимга у сажда қилиб, кимга дилин ёрарди,\nҲақиқат ахтарганда айлар эди кимни ёд?\nЖавоб бергин десалар, мен ҳам узримни айта,\nҚолган буюк зотларнинг қошидан қайтар эдим,\nМен ҳам у азиз номни такрорлар эдим қайта,\nМен ҳам оддий сўз билан Ленинни айтар эдим.\nАбдулла Орипов Коммунизм ҳақида:\nФақат коммунизм – ул эзгу ният,\nИнсонга софлигин берар қайтариб.\nБу сатрлар муаллифи Ленинни ағдарганларида жим тураверди, Коммунизмни қоралаганларида жим тураверди.\nБоз устига замон ўзгаргач, "сарой" ўзгаргач, 2003 йили, "Ёшлик" журналини 20 ёши билан қутлар экан, Абдулла Орипов журналга асос солинган йилларни "...собиқ мустабид тузум айни куч-қудратга тўлган, шўро мафкураси ҳар тарафдан ажриқдай қисиб турган..." йиллар эди, деб эслади.\nГап Орипов ҳақида борар экан, у кишининг мустақиллик йилларида ёзган яна бир шеъри – Ўзбекистоннинг "денгизи" тўғрисидаги шеърини эслашимизни кутаётгандирсиз? Биласиз-ку ўзингиз, биз эслаб нима қилдик?!\nБарот Бойқобиловнинг мастер-класси\nШоирнинг ҳам тирикчилиги бор, шоирлик касб дедик. Ҳар бир касбнинг эса, ўзига яраша сир-асрори бор.\nБас, шундай экан, бўлажак сарой шоирларига шоир Барот Бойқобиловнинг номидан, яъни у кишининг ижоди мисолида мастер класс ўтмоқчимиз.\nБунинг учун Бойқобиловдан иккита катта парча келтиришимизга тўғри келади.\nБиринчи парчани шоирнинг "Табаррук тупроқ" достонидан олдик. 1981 йили эълон қилинган мазкур асарда ўша даврдаги раҳбар – Биринчи секретарнинг Самарқандга сафари тўғрисида сўз борган:\nМўътабар меҳмоннинг йўлига муштоқ¸\nИнтизор кўзларда ëнар қўшчироқ.\nСекретарь қалбида буюк бир ҳавас\nМеъмор чол кашфидек яшар муқаддас.\nСамарқанд кўкида чарх урганда “Як”¸\nДилларда ўтланди олий бир тилак.\nУлуғ манглайида кун балқиб гўë\nСиймосидан ëғиб қалбларга зиë¸\nБиринчи Секретарь – қутлуғ қадам зот¸\nТабаррук тупроққа таъзим этди бот.\nҚучоғин кенг очиб эл кутиб олди¸\nЮракларда шодлик наҳри қўзғолди.\nОдамлар гул тутди¸ тутди нону туз¸\nШаҳримиз пешкаш¸ деб¸ айтишди нек сўз.\nЎша давр саройи соҳиби – Биринчи Секретарь кўп ўтмай қайтиш қилди. Кейин бошқалари, ниҳоят энг сўнгги Биринчи Секретарь келди ва у кўп ўтмай президентга айланди.\nВа Барот Бойқобилов 2000 йили ўзининг "Мустақиллик манзумаси"ни эълон қилди. Унда мана бундай сатрлар бор:\nХаëлим бўлинди – боқдим майдонга¸\nМайдонга сиғмаган минглаб инсонга.\nБарчаси шодумон байрами хосда¸\nЎзига ярашган ҳашам либосда.\nКурсиларга зевар бўлиб ўлтирур¸\nЮзу кўзларида балқиб турмиш нур.\nУлуғлар ўлтирмиш илғор қаторда¸\nСалтанат олдида хизмати бор-да!\nКўзим тушди бир пайт азиз инсонга¸\nМиллат фаҳри – янги Соҳибқиронга!\nУ камтар кўринди улуғлардан ҳам¸\nКўринди улусга ҳамкору ҳамдам.\nИлғор қаторда у улуғлар каби¸\nКўзида порлайди ҳурлик кавкаби.\nШоир Бойқобиловнинг номидан мастер класс ўтказаяпмиз. Келтирганимиз икки парчадан чиқадиган сабоқ будир: мақтамоқчи бўлганингиз сарой соҳибини замоннинг кўтаришига қараб ё амалининг расмий номи билан атайсиз, ёки тарихдаги буюкларга чоғиштириб сифатлайсиз.\nМақташ учун бисотингиздаги сўзлар етарли бўлмаса, "Ўзбек тили синонимлари луғати" ёрдамга келиши мумкин.\nБарот Бойқобиловнинг мастер класси тугади.\nБундай дарс зарур эди, менимча. Зеро эшиттиришимиз меҳмони, шеъру шоирларга яқин Дилором опанинг айтишича...\n- Мустақилмиз¸ яшасин юртбошимиз деб ҳамду сано ўқиб ëтибди бу шоирлар. Энг даҳшати шуки¸ мана шу Ислом Абдуғаниевичнинг ҳам даври ўтади. Унинг ҳукмидан озод бўлган шоирлар унинг ўрнига келганни худди шундай кўкларга кўтаришади¸ худди шундай мақташади.\nËдингизда бўлса¸ Рашидов даврида “Биз гипнозда эдик”, деган гаплар билан чиқишган эди. Жойи келганда яна гипнозда бўлиб қолишган бўлади¸ шунинг учун ҳам Каримов буларга ўз ҳукмини ўтказган бўлади. Улар халқнинг шу ташвишларини кўра билан туриб “Бизлар жуда зўр яшаяпмиз” деб ҳамду санолар айтганлари гипнознинг оқибатида келиб чиққан бўлиб чиқади.\nКейинги келган ҳукмдорга ҳам улар шундай хизмат қилаверишади. Уларда биронта позиция бўлмаган ва бўлмайди ҳам. Уларнинг позицияси битта: кун кўриш¸- дейди Дилором опа Исҳоқова.\nБугунги эшиттиришимизда Шоирнинг ижтимоий вазифаси нима, деган саволга жавоб топмоқчи эдик, гап сарой шеъриятига ўтиб кетиб қолди.\nСарой шеъриятидан бошқа шеърият – асл поэзия, сарой шоирларидан бошқа шоирлар – асл шоирлар ҳам бўлади, албатта.\nТуғилган кунини эслаётганимиз Алишер Навоий, масалан.\nМасалан, Низомий Ганжавий.\nМана у киши нима деб ёзган эди:\nЙўл босдик, иш қилдик, барчаси ўтди,\nЗамонсозлик қилдик, боқмайин кетди.\nФиғон чекдик, аммо қани товшимиз,\nУмри нақдинамиз зум ўтмай битди.\nСўнгги нуқтани қўйиш олдидан шуни таъкидлаб айтиб қўймоқчимизки, ўзбек шоирлари орасида бирон марта ҳам замонасозлик-мадҳиябозлик қилмаган, ижодини фақат Сўз ва Миллат хизматига бағишлаган ва бағишлаб келаётганлар бор.\nМавриди билан уларнинг ҳар бири тўғрисида алоҳида ҳикоя қилиш ниятидамиз.


ИнтерФУТБОЛ :: Хаста ошқозон билан...\nХаста ошқозон билан...\n«Бавария»нинг янги юлдузларидан бири - Леон Горецка ошқозон-ичак тизимига боғлиқ муаммолари туфайли мунтазам парҳезда. Дейлик, сут маҳсулотлари, ёнғоқ ва ҳазми оғир таомлардан тийилишга мажбур. Шунга қарамай, Леоннинг бўртиб чиққан мушаклари кўпчиликда енгил ҳавас уйғотиши мумкин.\nДиққатни тортадиган томони, transfermarkt портали 2016-2018 йиллар ёзлари оралиғида Леон Горецканинг нақ 13 марта жароҳатга йўллиққанини қайд қилган. Сафдан чиқиш ҳолатининг кўплиги сабабини на «Шальке» (футболчининг собиқ жамоаси) ва на «Бавария» клуби ёки Германия миллий термаси шифокорлари аниқлай олишган. Горецканинг ўзи бир сафар бу борада тўхталиб, ошқозонида муаммо борлигини айтганди: «Афсуски, менда сурункали ошқозон яллиғланиши бор экан. Менимча, бунга баъзан зарарли озиқ-овқатлардан ҳам тийилмаганим сабаб бўлса керак. Айни шу хасталик оқибатида тикланиш масаласида анча қийланаман. Мана, оддий госпиталда тиббий кўрикдан ўтдим. Мени даволаган врач парҳез тутишимни тавсия этди. Агар шундай қилсам, муаммодан осонгина қутулишим мумкин экан».\nГорецка шундан буён севимли егуликлари олдига нуқта қўйди. Жумладан, асосан тўрт хил маҳсулотдан бутунлай воз кечди:\n*** Тўнғиз гўшти\n*** Айрим сут маҳсулотлари (сутнинг ўзини умуман ичмайди)\nМуҳими, парҳез зое кетмаяпти. Ҳар ҳолда, Леон эндиликда мушакларга боғлиқ жароҳатга камдан-кам йўлиқмоқда. «Биласизми, парҳез натижасида анча соғломлашганимни яққол ҳис қиляпман. Умуман, энди саломатлик масаласида айтарли муаммо йўқ. Хусусан, тикланиш жараёни ҳам осонлашди», - дейди Горецка. «Бавария» вакили айниқса, вазн тўплашга боғлиқ камчиликни бартараф этганидан хурсанд. Ҳозирда футболчига сурункали хасталик халақит бермаяпти ва у тренажёр залида бемалол ишлаб, мушакларини ривожлантирмоқда. Мавсум бошида Горецканинг гавдасида ўзгариш сезилгач, ундан дарҳол нега кўп шуғулланаётгани ҳақида сўрашганди. Шунда Леон оддий жавоб берди: «Майдон марказида ўйнайман. Демак, яккакурашларда устунлик қилиш учун қатъийроқ ва бақувватроқ бўлишим шарт. Танамдаги ўзгариш сезилаётганидан мамнунман. Умидворманки, кучли мушаклар янада яхшироқ тўп суришимга ёрдам беради».\nГермания чемпионати коронавирус туфайли танаффусга чиқишига қадар ҳам Леон Горецка бошқача эди. У мажбурий таътил вақти тренажёр залида янада жиддий ишлаган кўринади.


“Шаҳарсозлик кодекси”да таниш-билишчилик каби иллатларга сабаб бўлувчи нормалар мавжуд – Адолат СДП | Qalampir.uz\n“Шаҳарсозлик кодекси”да таниш-билишчилик каби иллатларга сабаб бўлувчи нормалар мавжуд – Адолат СДП\nЖамият\t25 Май 18:07 2575\nАввалроқ, Қурилиш вазирлиги томонидан янги таҳрирдаги “Шаҳарсозлик кодекси” ишлаб чиқилган эди. Бугун, 25 май куни “Адолат” СДП ушбу кодексга ўз норозилигини билдириб ўтди.\nПартия янги таҳрирдаги “Шаҳарсозлик кодекси”да ҳам коррупция, таниш-билишчилик каби иллатларга сабаб бўлувчи нормалар мавжуд деб ҳисоблайди. Шунга кўра, қуйидагиларни маълум қилади:\n“Олий Мажлис Қонунчилик палатасидаги “Адолат” СДП фракциясининг видеоконференция тарзидаги йиғилишида “Ўзбекистон Республикасининг Шаҳарсозлик кодексини тасдиқлаш ҳақида”ги қонуни лойиҳасининг иккинчи ўқишга тайёрланган матни депутатлар эътирозига сабаб бўлди.\n1. Шаҳарсозлик фаолиятида фуқаролар ва жамоатчиликнинг иштироки масаласи етарлича очиб берилмаган.\nОқибатда: аксарият ҳудудлардаги “қизил чизиқ” масаласи кўплаб муаммоларни келтириб чиқармоқда. Ушбу атама доирасида олиб борилган ноқонуний ишлар фуқароларнинг давлатга нисбатан ишончсизлик кайфиятини туғдиргани каби ҳолатлар кузатилиб турган айни кунларда, бу ҳолатнинг давом этишига туртки бўлади.\n2. Шаҳарсозлик фаолияти тўғрисидаги ахборотни излаш, олиш ва тарқатиш эркинлиги масалалари ҳам етарли даражада берилмаган. Соҳага оид электрон маълумотлар базасини мавжуд эмаслиги, очиқ ахборот порталидан фойдаланиш ва маълумотларнинг шаффофлигини таъминлаш масалалари лойиҳада ечимини топмаган.\nОқибатда: соҳага коррупциянинг аралашувига йўл очиши мумкин.\n3. Шаҳарсозлик ҳужжатига киритилаётган ўзгартиришларни жамоатчилик муҳокамасидан ўтказиш масаласи, ёки муҳокамадан ўтказиш зарурати бўлмаса ҳужжатларни кўриб чиқмаслик ҳолатлари очиб берилмаган.\nОқибатда: буюртмачи томонидан жамоатчилик манфаатига зид равишда турли объектларни қуришдан аввал жамоатчилик томонидан илгари сурилган фикрларни асослантирмаган ҳолда рад этиш имконини беради. Шу билан бирга жамоатчилик субъектларининг ҳуқуқлари чекланиши олиб келиши мумкин.\n4. Лойиҳада экспертизадан ўтказиш муддати кўрсатиб ўтилмаган.\nОқибатда: экспертиза жараёнини ихтиёрий муддатга ўтказиш учун шароит яратиб берилишига олиб келади. Натижада қурилиш муддати чўзилиши ва коррупциянинг келиб чиқиши замин яратилади.\n5. Аҳоли пунктининг бош режасини амалга ошириш муддати аниқ белгиланмаган.\nОқибатда: ривожланиш босқичларини амалга оширишда зиддиятларга олиб келади. Бу эса ҳудуднинг ривожланиши, инвестицияларни жалб этиш, аҳолини иш билан таъминлашда турли муаммолар юзага келишига сабаб бўлади.\nДепутатлар мавжуд камчиликлар бўйича “Адолат” СДП фракциянинг таклифлари қонун лойиҳасида ўз аксини топиши лозимлиги таъкидланди“, дейилади партия Ахборот хизмати хабарида.\nАдолат СДП Шаҳарсозлик кодекси\n25 Сентябрь 18:04 54915\n26 Сентябрь 13:35 33233\n25 Сентябрь 19:37 30417\n26 Сентябрь 21:29 27667\n26 Сентябрь 11:26 26968


БУГУН ГЎЗАЛ ФАРҒОНАДА - Ўзбекистон овози газетаси\nгўзал спорт байрами бошланади\n26-29 май кунлари Фарғона шаҳрида олий ўқув юртлари талабалари ўртасида «Универсиада — 2016» мусобақаларининг финал босқичи бўлиб ўтади. Унда Қорақалпоғистон Республикаси, Тошкент шаҳри ва вилоятлардан келган жамоалар беллашади.\nДастлаб Универсиада мусобақалари 9 спорт тури бўйича ташкил этилган бўлса, бугунги кунга келиб улар 15 тага етди. Булар спортнинг баскетбол, волейбол, кураш, белбоғли кураш, дзюдо, енгил атлетика, теннис, стол тенниси, футбол, гандбол, шахмат ва сузиш турларидир.\nБу йил еттинчи марта ўтказилаётган универсиада ҳар қачонгидан ҳам завқли ва тантанали бўлиши кутилмоқда.\nФарғона давлат университети, Фарғона политехника институти, Фарғона олимпия захиралари коллежидаги спорт заллари замон талаблари асосида таъмирланиб, жиҳозланди.\nМусобақа иштирокчиларининг яшаши, овқатланиши ва мазмунли дам олиши учун барча шароитлар муҳайё этилди. Фарғона давлат университети ва Фарғона политехника институтининг талабалар турар-жой бинолари таъмирдан чиқарилди.\n— Илгари бу қадар улкан қурилишларни амалга ошириш ҳақида ҳатто орзу қилиш ҳам қийин эди, — дейди физика-математика фанлари доктори, профессор Банноб Отақулов. — Университет ҳудуди бугун бир неча бор кенгайиб, барча қулайликларга эга футбол майдончаси, ёпиқ сузиш ҳавзаси, ёпиқ спорт зали қурилиб, талабалар ихтиёрига топширилди.\nВилоят марказида кенг кўламли ободонлаштириш ва кўкаламзорлаштириш ишлари амалга оширилиб, хиёбон ва кўчаларда гулзорлар ташкил этилди. Фарғона, Маърифат, Мураббийлар каби марказий кўчалар замонавий меъморчилик анъаналарига мувофиқ таъмирланди. Барча кўчаларга Универсиада, спорт, ёшлик улуғланган паннолар, шиорлар ўрнатилди.\n— «Универсиада — 2016» мусобақалари муносабати билан кўча ва хиёбонларга турли хил 400 мингдан ортиқ гул кўчатлари ўтқазилди, — дейди Фарғона шаҳар ободонлаштириш бошқармаси бошлиғи ўринбосари Машрабжон Мирхолиқов. — 10 мингдан зиёд эман, каштан, сосна дарахтлари парваришланаяпти. 10 гектар майдонда янги майсазорлар барпо этилди. 16 минг туп манзарали дарахтга ишлов берилди. Кичик халқа йўли, Қувасой, ал-Фарғоний, Алишер Навоий кўчаларининг четларига райҳонлар экилди.\nСпорт мусобақаларида 1068 нафар спортчи ва мураббий, 155 нафар ҳакам ҳамда юртимизнинг машҳур спортчилари, оммавий ахборот воситалари ходимлари қатнашади.\n— Президентимизнинг «Маррани ҳамиша баланд олиб, билимга, изланиш ва ўрганишга интилиб яшанг, ҳеч қачон бўш келманг, азиз болаларим!», деган даъвати миллионлаб ёшларимиз қалбида машъала бўлиб порламоқда, — дейди «Камолот» ёшлар ижтимоий ҳаракати вилоят Кенгаши раиси Шерзод Полвонов. — Кенгашимиз томонидан ишлаб чиқилган чора-тадбирлар режаси асосида Универсиада мусобақалари олдидан вилоятимизнинг барча шаҳар-туманларидан ёшлар вакилларининг Фарғона шаҳрига саёҳати уюштирилди. Мусобақалар жараёнида маданий-маърифий тадбирлар дастурига асосан вилоятнинг барча шаҳар ва туманларида санъаткорлар иштирокида байрам шодиёналарини ташкил этиш режалаштирилган.\nШунингдек, Универсиада иштирокчилари ва меҳмонларининг Фарғона ва Марғилон шаҳарларидаги тарихий обидалар, музейлар, театрлар ҳамда янги барпо этилган иншоотларга саёҳати ташкил этилади.\nСпорт мусобақалари очилишида ёқиладиган машъала Паркент туманидаги «Физика-Қуёш» илмий-ишлаб чиқариш бирлашмасида табиий нур қуввати билан олов олдирилди. У Тошкент, Наманган, Андижон ва Фарғона вилоятлари оша 364,5 км. йўл босиб, Универсиаданинг очилиш тантанасига етказиб келинади.\nҲудудларда машъала шарафига кенг жамоатчилик иштирокида маданий-маърифий тадбирлар ўтказилди. Машъалани элтадиганлар орасида спортчи ёшлар билан бир қаторда Қўқон шаҳри, Учкўприк, Бағдод, Риштон, Данғара, Олтиариқ туманларида яшовчи таниқли инсонлар, спорт ва меҳнат фахрийлари ҳам бор. Бугун машъала Фарғона шаҳрига, «Истиқлол» стадионига етиб келади.\nУниверсиада мусобақаларида қатнашиб, кейинчалик халқаро майдонларда ўзини кўрсатган спортчилардан дзюдо бўйича икки карра жаҳон чемпиони, Пекин ҳамда Лондон Олимпиа ўйинлари совриндори Ришод Собиров, жаҳон чемпионати совриндори Дилшод Чориев, ўзбек спортчи қизлари орасида биринчи халқаро гроссмейстер Нафиса Мўминова, Осиё ўйинлари совриндори, Халқаро шахмат устаси Нодира Нодиржонова, белбоғли кураш бўйича уч карра жаҳон чемпиони Рустам Умаров, енгил атлетика бўйича ёшлар ўртасида жаҳон чемпиони Светлана Радзивил, Осиё ўйинлари ғолибаси Юлия Тарасова, сузиш бўйича кўплаб рекордлар соҳибалари Раъно Амонова, Юлдуз Қўчқорова, бадиий гимнастика бўйича ўсмирлар ўртасида халқаро мусобақа ғолибаси Азиза Мамажонова ва бошқа кўплаб спортчилар бугун ёшларимизнинг фахрига айланишди.\nҲеч шубҳа йўқки, Фарғонада бўлиб ўтадиган Универсиада иштирокчилари орасидан ҳам яқин келажакда дунё миқёсидаги мусобақалар ғолиблари етишиб чиқади.


Компанияга инвесторни қандай жалб қилиш мумкин?\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Компанияга инвесторни қандай жалб қилиш мумкин?\nМамлакатимизда кечаётган ислоҳотлар ва ўзгаришлар жараёнида Ўзбекистонга хорижий инвестициялар кириб келиши иқтисодиёт ривожланишидаги асосий масалалардан бири бўлиб, мазкур масалага давлат даражасида эътибор берилмоқда. Kommersant, RB ASIA бошқарувчи директори, Association of Chartered Certified Accountants уюшмаси аъзоси Дониёр Исломов компаниянинг инвестицион жозибадорлигига қандай ички омиллар таъсир қилиши, инвестор нуқтаи назаридан компанияни мафтункорроқ қилиш ва чет эл сармояларини олиб кириш имкониятини ошириш ҳақида ҳикоя қилади.\nКомпаниянинг инвестицион жозибадорлиги – бу унинг ҳолатини акс эттирувчи кўрсаткичлар ва ташқи омиллар мажмуи бўлиб, улар асосида потенциал инвестор компанияда пулини йўқотиш ёки тегишлича даромад ололмаслик хатарисиз маблағ тика оладиган бўлади.\nҲар бир инвестицияни баҳолашда инвестор компания инвестициявий жозибадорлигининг ҳам ташқи, ҳам ички омилларини ўрганади. Ташқи омилларга минтақа, мамлакат ва тармоқнинг инвестицион жозибадорлигини киритиш мумкин. Минтақа ва мамлакат жозибадорлиги табиий ресурслардан фойдаланиш имконияти, барқарорлик, коррупция даражаси, солиқ афзалликлари, бозор очиқлиги, меҳнат ресурслари қиймати ва сифати, инновациялар каби омиллар мажмуидан иборат. Мамлакат инвестицион жозибадорлигини баҳолаш билан халқаро рейтинг агентликлари (S&P, Moody’s, Fitch), халқаро ташкилотлар (World Bank, World Economic Forum) ва баъзи нашрлар (Fortune, The Economist) шуғулланади.\nДавлатлар ўз инвестицион жозибадорлигини инвесторлар учун рағбатлар тўпламини яратиш орқали яхшилаши мумкин. Масалан, инвестицияларни жалб қилиш бўйича жаҳонда етакчи давлатлардан бири Малайзия ҳисобланади. У кема қуриш саноатига инвестициялар жалб қилиш мақсадида мазкур соҳага маблағ киритадиган инвесторлар учун 2000-йиллар бошида беш йил муддатга 100 фоизлик солиқ таътилини эълон қилган.\nИнвестицион жозибадорликнинг тармоқ омилларига тармоқдаги рақобат даражаси, унинг ривожланиш босқичи, нархларнинг ўсиш суръати, бозор ҳажми ва молиявий аҳволи, шунингдек, энг муҳимларидан бири – бозорга киришдаги тўсиқлар саналади. Ички омилларга келсак, улар бевосита компаниянинг ўзига боғлиқ.\nИнвесторнинг қарор қабул қилишига бу омиллар кўрсатадиган таъсир салмоғи турличадир. Масалан, мамлакат ичидаги қурилиш компаниясига инвестициялар киритишни кўзлаган инвестор қарор қабул қилишда, биринчи навбатда, компаниянинг инвестицион жозибадорлиги ва битим натижасидаги шериклик имконияти мавжудлигига қарайди. Бироқ электроника ишлаб чиқарувчи ва Ўзбекистондаги ушбу тармоққа инвестиция киритиш имкониятини ўрганаётган Европа корпорацияси учун, биринчи навбатда, мамлакатнинг инвестиция жозибадорлиги муҳим ҳисобланади.\nҚайси ички омиллар компаниянинг инвестиция киритиш қарорига кўпроқ таъсир кўрсатади ва хориждан инвестор жалб қилиш учун нималарга эътибор бериш лозим? Асосий ички омилларни кўриб чиқамиз.\n1. Молиявий ҳолат – компания молиявий ресурслари ва улардан фойдаланиш самарадорлиги. Компаниянинг молиявий ҳолатини таҳлил этишнинг кўплаб услублари мавжуд, лекин амалда инвесторни кўпроқ тушум ўсиши суръати, рентабеллик, ликвидлик, қарз маблағларининг ўз капиталига нисбати қизиқтиради.\n2. Менежмент сифати бизнес жараёнларнинг самарадорлиги, узоқ муддатли ривожланиш стратегияси ва унга риоя этилиши, мижозлар ва етказиб берувчилар билан алоқаларига боғлиқ бўлади.\n3. Ишлаб чиқариш ва инвестицион салоҳият – мавжуд ресурслардан фойдаланиш самарадорлиги ва бизнесни келгусида кенгайтириш имконияти. Бу ердаги асосий омиллар ишлатиладиган технологиялар, меҳнат ресурслари сифати, инвестицион режа ва инвестицион лойиҳаларни самарали бошқаришдир.\n4. Юридик жиҳат – инвесторларни бизнес эгалари таркиби, юридик тузилма, асосий активларга ҳужжатлари қанчалик тўғри тўлдирилгани қизиқтиради.\n5. Бозордаги барқарорлик компаниянинг йириклиги ва бозордаги улуши ҳамда чиқариладиган маҳсулот диверсификацияси ва маркетинг стратегиясининг самарадорлиги билан белгиланади.\nБулар инвестицион қарорга таъсир кўрсатувчи ва инвестицион меморандумни таҳлил этиш чоғида, шунингдек, юридик, молиявий ва амалиёт аудитини ўтказиш жараёнида баҳоланувчи муҳим омиллардир. Тармоқ, унинг кўлами ва мамлакатдан қатъи назар, ҳар қандай инвестор биринчи навбатда мана шу омилларни баҳолайди.\nCass Business School бизнес мактаби ва Intralinks компанияси “Компанияни харид учун жозибали қиладиган омил” мавзуида тадқиқот ўтказди ва 23 йил давомидаги 34 мингта компания фаолияти, 14 мингта битимни ўрганиб чиқди. Тадқиқотга кўра, хусусий компанияларда битимларни амалга ошириш эҳтимоли тушум ва компания рентабеллиги ўсишига, унинг қарз ва кредитлари, йириклиги ва ликвидлигига боғлиқ бўлишини кўрсатди.\nБиринчи тўрт омил ижобий корреляцияга эга бўлса, ликвидликда салбий корреляция кузатилади. Яъни агар хусусий компаниянинг ўтган йиллардаги тушуми ўсиши тармоқ бўйича ўртача кўрсаткичдан сезиларли баланд бўлса, бу компанияга инвестор жалб қилиниши эҳтимоли ўртача ўсиш суръатларига эга компанияникига қараганда 30 фоиз юқори бўлиши мумкин.\nҚайси бир омил Ўзбекистон шароитида энг долзарб ҳисобланади? Ўзбекистондаги компанияларга инвестициялар киритишни кўриб чиқишда хорижий инвесторлар дуч келадиган бир қатор муаммолар мавжуд. Ривожланиш стратегиясининг йўқлиги – йиллик бюджетлар бор, лекин 5–10 йилга мўлжалланган узоқ муддатли тасаввур мавжуд эмас. Компания юридик тузилмасининг пухта эмаслиги – шу билан бирга, ўзаро боғлиқ бўлмаган бир нечта юридик компания умумий бизнес таркибига киради.\nМолиявий ёки бошқарув ҳисоботи нотўғри юритилиши, хусусан, жамланма бошқарув ҳисоботининг мавжуд эмаслиги, шунингдек, тасдиқланмаган айланмалар. Инвестор учун солиқ ва юридик хатарлар мавжудлиги, яъни активлар олди-сотдиси бўйича битимларнинг нотўғри расмийлаштирилганлиги. Сунъий равишда юқори баҳолаш, жумладан, қиймат асослануви мавжуд бўлмаганда компания қандай баҳоланиши лозимлигини инвестор жуда яхши тушунади. Корпоратив бошқарув заифлигида эса барча бизнес жараёнлар битта менежерга боғлиқ бўлиб, усиз қарорлар қабул қилинмайди. Уларнинг баъзилари объектив, яъни бевосита компания билан эмас, балки маҳаллий қонунчилик ва, умуман, иқтисодиёт билан боғлиқ.\nСубъектив омилларга келсак, бу ерда ҳамма нарса кўп жиҳатдан компания топ-менежменти ва унинг самарадорлик ортишидан манфаатдорлигига боғлиқ. Бунга мисол қилиб ривожланиш стратегиясини олайлик. Инвестор учун бунинг муҳимлигига бир қанча сабаб бор. Масалан:\nБизнесни баҳолашни олиб кўрайлик. Амалиётда инвестор маслаҳатчини ёллайди, у компанияни учта услуб бўйича баҳолайди:\n2. Оммавий компаниялар услуби бўйича – фонд биржасида савдода бўлган ўхшаш ўлчамлардаги (тармоқ, йириклик, мамлакат бўйича) компаниялар бўйича статистика йиғилади ва у баҳоланаётган компанияга нисбатан қўлланилади.\n3. Дисконтланган пул оқимлари услуби бўйича – компаниянинг беш йиллик молиявий режаси тузилади ва дисконтлаш коэффициентини ҳисобга олганда, ушбу ва кейинги даврларда компания қанча ишлаб топиши ҳисоблаб чиқилади.\nБаҳолаш ўтказилгандан кейин инвесторда компания учун қанча тўлаш хусусида тасаввур шаклланади. Бироқ бизнеснинг амалдаги эгасида ўз бизнесини баҳолаш бўйича бутунлай бошқача ёндашув бўлиши мумкин ва инвестор ҳамда бизнес эгаси мўлжаллари ўртасидаги фарқ катта бўлиши ҳам кузатилади. Бундай тушунмовчилик ва англашмовчилик кўп учрайди, у битим бузилишига олиб келиши мумкин. Шу сабабли инвесторлар билан музокаралар бошланишидан олдиноқ бизнес қийматининг мустақил баҳоланишини ўтказиш тавсия этилади.\nБитимни муваффақиятли якунлаш учун инвесторни жалб қилишдан олдин ҳисобга олиш керак бўлган кўплаб омил ва ҳал этилиши лозим бўлган вазифалар мавжуд. Бироқ уларнинг аксарияти салоҳиятли бошқарув жамоаси ва тажрибали маслаҳатчи бўлсагина ҳал этилади. Қолаверса, компания инвестиция олди тайёргарлик босқичида амалга оширадиган инвестициялар бизнес қийматини ошириб, компанияни инвестор нуқтаи назаридан шаффоф ва тушунарли қилиб, харажатларни бир неча баробар қоплайди.\nKommersant.uz сайтидан олинди.


Нур-Султонда халқаро парламент анжумани бўлиб ўтди | Қозоғистон янгиликлари: Сўнгги хабарлар «Kazakh TV» каналида | Kazakh TV\nКеласи йил Қозоғистонда президентлик лавозими амалга киритилганига 30 йил тўлади. Ўтган давр мобайнида давлат халқаро саҳнада ўз мавқеини мустаҳкамлаб олди ва Марказий Осиё минтақасида иқтисодий жиҳатдан пешқадамликка эришди.\nПойтахтда бўлиб ўтган «Президентлик лавозими: Қозоғистон модели» халқаро парламент анжуманида хорижлик аналитиклар глобал ва тинчлик ўрнатишга қаратилган Элбоши ташаббусларини алоҳида таъкидлаб ўтди.\nТадбирда қатор хорижий давлатлар - АҚШ, Швеция, Франция, Сербия, Болгария, Туркия, Татаристон, Озарбайжон, Қирғизистон ва Монголиядан парламентарий ва экспертлар иштирок этди. Панель сессияларда иштирок этган делегатлар Қозоғистоннинг йил сайин тобора ортиб бораётган халқаро обрў-эътиборини алоҳида кўрсатди.\nФАРИД МУХАМЕТШИН, ТАТАРИСТОН РЕСПУБЛИКАСИ ДАВЛАТ КЕНГАШИ РАИСИ:\n- Бизнинг мамлакат Нурсултон Абишевич ташаббусларини қўллаб-қувватлайди. Татаристонда ҳам Қозоғистон халқи Ассамблеясига монанд лойиҳа рўёбга чиқарилган. Этнослараро тотувликни мустаҳкамлашга қаратилган ижтимоий ташкилот тузиш ғоясини бугунги кунда бутун дунё қўллаб-қувватлайди. Мамлакатимиз кўп миллатли. Бу асосий тузилма, дунёда тенги йўқ модель, у турли илдиз, анъана, миллат, дин ва эътиқодга мансуб мамлакат халқини бирлаштира олди. Ва биз уни ўзимизда жорий этдик. Қозоғистоннинг тинчлик ташаббуслари мамлакатимизда кенг миқёсда қўллаб-қувватланади.\nВЕСЕЛИН МАРЕШКИ, БОЛГАРИЯ РЕСПУБЛИКАСИ ХАЛҚ ЙИҒИНИ РАИСИ ЎРИНБОСАРИ:\n- Қозоғистон Европа Иттифоқи таркибидаги Болгария Республикасининг Марказий Осиё минтақаси давлатлари орасида энг муҳим стратегик ҳамкорларидан бири. Ўзаро муносабатларимиз йил сайин яхшиланяпти ва янги сифат даражасига кўтарилмоқда. Таъкидлаш жоизки, ўртамиздаги икки томонлама алоқалар ривожига Биринчи Президент - Элбоши Нурсултон Назарбоев улкан ҳисса қўшган. У таклиф этган ташаббуслар бугунги кунда давлат раҳбари Қосим-Жўмарт Тўқаев томонидан рўёбга чиқарилмоқда.\nПарламент мажлиси сайловлари 2021 йил 10 январга белгиланди\nҚирғизистон президенти истеъфога кетмоқда\nҚозоғистон Республикаси Cенати қошида ёш экспертлар клуби ташкил қилинди\nПрезидент Қуролли кучларни ривожлантиришдаги устуворликларни кўрсатиб ўтди\nКоронавирусга қарши ишлатиладиган дори-дармонларнинг деярли ярми Қозоғистонда ишлаб чиқарилмоқда


Эрон қамоғидаги америкалик уч алпинистдан бири озод бўлиши мумкин\n17 октябр 2021, Тошкент вақти: 21:42\nБир йил олдин Эронда ҳибсга олинган америкалик уч нафар алпинистнинг бири шанба куни озод этилиши кутилмоқда.\nЭроннинг Маданият вазирлиги мухбирларга йўллаган баёнотида маҳбуснинг озод этилишини кўриш учун ота-оналари билан учрашишга рухсат берилган меҳмонхонага келиб воқеага гувоҳ бўлиш таклиф қилинган.\nВазирликнинг хорижий ахборот воситалари идораси бошлиғи Али Риза Ширавий мухбирларга таклифнома жўнатилгани ҳақидаги маълумот тўғри эканини айтди.\nБМТдаги Эрон миссиясининг иккинчи котиби Бак Саҳроий алпинист Сара Шоурд “яқин фурсатда” қўйиб юборилишини айтди.\nХабарларга кўра, Шоурднинг тиббий муаммолари бўлган.\nАҚШ Давлат департаменти америкалик уч нафар алпинистнинг бири озод этилаётгани тўғрисида маълумотга эга эмаслигини билдирди.\nОқ Уй ҳибсда сақланаётган уччала алпинист, (яъни, Сара Шурд, Шейн Бауэр ва Жошуа Феттал) қўйиб юборилишини талаб қилди.


Аҳмадбой абонентларидан узр сўради\n20 январ 2022, Тошкент вақти: 15:44\n"Аҳмадбой" ижтимоий тармоқларда энг оммабоп мавзуга айланган\nЎзбекистон телеканаллари орқали намойиш қилинган "Аҳмад васвасаси" номли кўрсатувда чинозлик тадбиркор Аҳмад Турсунбоев яна фирибгар сифатида қораланди. Кўрсатувда Ўзбекистон Халқ Артисти Шерали Жўраев¸ Ўзбекистонда хизмат кўрсатган артист Мирзабек Холмедов дохил эстрада юлдузлари ҳоким, милиция мулозимларининг молиявий пирамида "абонентлари" бўлгани айтилди.\n30 июнь куни чинозлик тадбиркор Аҳмад Турсунбоевнинг молиявий пирамида тузгани ва у бошқарган ширкат устидан текширув давом этаëтгани ҳақида Ўзбекистондаги барча телеканаллар "Аҳмад васвасаси" номли “фош қилувчи” руҳдаги 30 дақиқалик иккинчи кўрсатувни эфирга узатди.\nКўрсатувда Аҳмад Турсунбоевнинг ўзи фирибгар эканига “иқрор” бўлиб мижозларидан узр сўради.\nШунингдек, Турсунбоев “молиявий пирамидасининг банкрот бўлиб, ўзининг боши берк кўчага кирганини“ эътироф қилди.\nАйбсизлик презумпциясига тескари тарзда ҳали устидан ҳукм ўқилмаган Аҳмад Турсунбоев телекўрсатувда қораланди.\nЎзТВ намойиш қилган лавҳада Ўзбекистон Халқ Артисти Шерали Жўраев¸ Ўзбекистонда хизмат кўрсатган артист Мирзабек Холмедов дохил эстрада юлдузларининг молиявий пирамида абонентлари бўлгани айтилди.\nКўрсатувда ҳоким¸ милиция ва бошқа пулдор мулозимларнинг Аҳмадбойга ўз пулини “кўпайтириш” учун бериб туришгани таъкидланди.\nАҳмадбой Турсунбоев “фош қилинган” биринчи кўрсатув 16 июнь куни эфирга узатилган эди.\n“Аҳмадбой васваси” филмида айтилган асосий гаплар:\n-- Аҳмадбой: “Тупикка кириб қолдим. Банкротга учрадим. Пул етказиб беролмадим. Орқага йўл йўқлигини билардим. Шунча аҳолидан узр сўрайман. Қилган ишимдан пушаймонман”\n-- Аҳмадбой мижозлари бир неча 10 минг эди.\n-- Аҳмадбой ўз фирмаларидан фойда кўрмаган. Фақат солиқ тўлаяпман, деб кўрсатиш учун очилган.\n-- Аҳмадга пул мол- мулк топшириш учун кунига 300 нафаргача одам келарди.\n-- Аҳмад атрофига фақат ишончли одамларни жамлаган ва асосан қариндошларига масъул вазифаларни топширган.\n-- Аҳмад абонентлари ўз қўли билан имзолаган тушунтириш хатига кўра, модомики Аҳмад фирмасига кор-ҳол бўлса, пулини мол-мулкини талаб қилолмайди.\n--Бу ерда алданган одамлар йўқ. Ҳаммаси пулини мол-мулкини ё бўлади, ё бўлмайди деб билиб туриб беришган, деди Аҳмад шотирларидан бири.\n-- Аҳмадбой орқали эшакда юрганлар иккитадан машина олди.\n-- Аҳмадбой ва унинг шотири Қувончбек Абдуқосимов ўртасида кучли зиддият пайдо бўлди. Аҳмадбой уни қаматишга уринди. Аммо Қувончбекка пул берган одамлар Аҳмадбойга келиб пулини талаб қила бошлайди.\n-- Орада одамларга пулини беролмаган Нуриддин қочиб кетади. Лекин оз муддат ичида қўлган олинади. Нуриддиндан 70 яқин турли русумдаги автоуловлар мусодара этилди.\n-- Муродбойдан 100 дан ортиқ автомобил мусодара этилди. У ҳозирда қидирувда.\n-- Аҳмадбой бир қассоб, аммо унинг орқасида турганлар ким?\n-- Собиқ милиция мулозими Содиқ Мустафоқулов онасини ўртага қўйиб қасам ичиб Аҳмадбойни танимаслигини айтди. Аммо видеода бирга тиржайиб тургани акс этган. Видеода Аҳмадбой, Содиқ билан бирга қадаҳ кўтарган қизиқчи Обид Асомов ҳам пайдо бўлди.\n-- Машҳур санъаткорлар Аҳмадбой тўйларида хизмат қилди. Шерали Жўраев, Мавлуда Асалхўжаева , Достон Убайдуллаевлар Аҳмадбойнинг мухташам тўйида хизмат қилди.\n-- Аҳмадбой кимдан қанча пул олингани ва кирим-чиқим устида бош қотирмаган.\n-- Филмда виждонсиз мансабхўр шахслар айбланди. Хоким, ИИБ шу кунгача уларни текширмади. Нега текширмади? Оддий халқ пирожки сотса солиқ югуриб келади. Нега Аҳмадбойни ҳеч ким ушламади? Агар тўхтатганда эди шунча халқ қақшаб қолмас эди, дейилди филмда.\n-- Аҳмаддан маҳаллий амалдорлар наф кўрган. “Еган оғиз уялар” деганидек, улар Аҳмадбойни фош қилиш ўрнига унга шериклик қилиб келгани терговда аниқланди.\n- Катта-катта одамлар, катта артистлар (ҳоким, милиция, Шерали Жўраев, Мирзабек Холмедов ва бошқалар) Аҳмадбойга абонент бўлган. 300 - 400 минг доллар қўйишган.\n--- Барча мансабдор шахсларга тегишли ҳуқуқий баҳо берилади. (жазога тортилади)\n--Алданган одамлар учун бу аччиқ сабоқ бўлди.\n-- Аҳмадбой абонентлари қилган ишлар судхўрликка киради.\n-- Аҳмад абонентлари ўз нафси қурбонларидир\nОДАМЛАР ПУЛИНИ ҚАЙТАРИШ ҲАҚИДА БИР ОҒИЗ ГАП ЙЎҚ.


Видео: Жаҳонгир Отажонов унга нисбатан ўлим билан таҳдид қилингани ҳақида гапирди\nХонанда Жаҳонгир Отажонов ўзига нисбатан қилинган таҳдид ҳақида гапирди. Қўшиқчи тармоқларда бўлаётган таҳдид ҳақида айтиб, видеомурожаат қолдирди.\nДастлаб хонанда актриса Халиманинг тарафини олди. Инстаграм фойдаланувчилари Халиманинг шахсига салбий фикрлар билдиришди. Кечинчалик Отажонов унга нисбатан ҳам шундай муносабатлар билдирилаётгани ҳақида гапирди. У яқинда Охунжон Мадалиевнинг қўшиғини яна айтса уни ўлдириш билан таҳдид қилишгани ҳақида айтди.\n"Яқинда бир одам мени ўлим билан қўрқитди. У Охунжон Мадалиевнинг қўшиғини нотўғри айтсам мени ўлдириш билан таҳдид қилди. Бундай инсонларга нисбатан чора кўриш керак!", - деди хонанда.\nЖаҳонгир Отажонов: Ашуламда Аллоҳ сўзи борлиги учун айтмасликни талаб қилишган\nАхмет. НУКУС тумани 3 апрел 2020 17:06\nТегишли органга тегишли тартибда хабар бериш лозим эди..\nHayrullo 3 апрел 2020 19:02\nOdamlar chor korsinmi ularga?\nМаксуд 3 апрел 2020 19:35\nАйтиш керакмас Охунжоннинг ашулаларини уз холича колсин\nprincess 3 апрел 2020 21:30\nO'zingiz yangi qo'shiq ijro eting .bunga talantingiz yetarlikuu boshqalarni qo'shiqlarini aytmang .\nHazar 4 апрел 2020 08:59\nJahon aka bular xammasi ko'rolmaslar albatta o'zi yemaydi birovni xam yedirmaydi deydiku\nИлхом 4 апрел 2020 10:04\nТугри айтибдилар.. Хар хил ифлослар жуда купайиб кетди.. Фейсбук ва бошкаларда..тахдидлар Билан бемалол комментария колдиряпти ва бу бизни хукукий давлатимизда бемалол айтиляпти..айтилган гап эса хакикатга гумон бор..\nАноним 4 апрел 2020 10:57\nЧорани халк курмийдику. Чора курадиган маъсул органлар бор.\nO`ZBEK 4 апрел 2020 11:00\nТугри килади бита икта Шерали Жураев айганидай курбакалар(лягушка) камайса яхши булади. Сиз Охунжон Мадалиев кушикларини узгартириб куйлашнинг урнига узидай килиб куйлаб куринг, куйлоймайсиз. Чунки Охунжон куйлаганда мехир мухабат бор эди. Сизда эса кип кизил масхаробозлик. Сиз Озодбекни ёки Шерали Жураевни кушигини шундай куйланг тайёр "НАСАФИЙ 2" буласиз. Узингизни ижод килган кушикларингиз зур шуларни ижод килинг, Сиз узингиздан колганингиз йук-ку.\nлайло 4 апрел 2020 13:52\nСиз хам талантли кушикчисиз узингиз ижод килинг\nМурод Ваисов 5 апрел 2020 03:01\nXARKIM ÕZICHA AYTIP KÕRISHGA XAQLI MENIMCHA MEN SHAXSAN JAXONGIR OTAJONOV MUXLISIMAN


Ҳақиқатан ҳам, мусиқа кўнгилдаги нозик ҳисларни чертиб, мусаффо туйғуларга ошно қилади, эзгулик, яхшилик умиди билан яшашга ундайди. Шу боис аждодларимиз, хусусан, Абу Райҳон Беруний, Абу Али ибн Сино каби алломалар комил инсон тарбиясида унинг ўрни ниҳоятда муҳим эканлигини уқтиришган.\nИстиқлол йилларида мамлакатимизнинг барча ҳудудида замонавий болалар мусиқа ва санъат мактаблари бунёд этилиб, фойдаланишга топширилаётгани ҳам навқирон авлод вакилларининг маънавияти, дид ҳамда тафаккурининг юксалишига хизмат қилаётир.\nДавлатимиз раҳбарининг 2008 йил 8 июлдаги “Болалар мусиқа ва санъат мактабларининг моддий-техник базасини мустаҳкамлаш ва уларнинг фаолиятини янада яхшилаш бўйича 2009 — 2014 йилларга мўлжалланган Давлат дастури тўғрисида”ги қарори бу борада муҳим аҳамиятга эга бўлди.\nҚорақалпоғистон Республикасида ҳам ушбу йўналишда бир қатор ишлар амалга оширилаяпти. Бугунги кунда Оролбўйида жами 21 болалар мусиқа ва санъат мактаби фаолият кўрсатмоқда. Кейинги йилларда уларнинг аксарияти янгидан бунёд этилган бўлса, 6 тасида мукаммал таъмирлаш ишлари бажарилди.\nБунинг учун 32 миллиард 345 миллион сўмлик маблағ йўналтирилди. Шунингдек, таълим муассасалари 6 миллиард сўмлик мусиқа асбоблари ва бошқа жиҳозлар, 80 миллион сўмликдан зиёд ўқув қўлланмалари, дарсликлар, дафтарлар билан таъминланди. Натижада замон талаблари даражасида таълим олиш учун кенг имконият вужудга келди.\nҲозир мазкур ўқув даргоҳларида қарийб етти юз нафарга яқин ўқитувчи ва мураббийлар тўрт мингдан ортиқ ўғил-қизга сабоқ беришаётир. Бунда миллий ва жаҳон мусиқаси, санъатнинг барча тури қамраб олинишига алоҳида эътибор қаратилмоқда. Бинобарин, илгари тўққизта йўналишда таълим берилган бўлса, айни пайтда болаларнинг қизиқишлари ва ҳудудларнинг ўзига хос хусусиятлари инобатга олинган ҳолда театр, тасвирий ва амалий санъат, академик хонандалик йўналишлари ҳам жорий қилинди.\nҚўнғирот туманидаги 10-болалар мусиқа ва санъат мактаби шундай муассасалардан бири. Бу ерда навқирон авлод вакиллари фортепиано, халқ чолғу асбоблари, анъанавий ҳамда эстрада хонандалиги, тасвирий санъат, рақс каби йўналишларда таҳсил олишмоқда. Уларнинг қўлга киритаётган ютуқлари эса таҳсинга лойиқ. Масалан, Зуҳра Заирова Ватанимиз мустақиллигининг 23 йиллиги муносабати билан ўтказилган ёш бахши ва чанқовузчилар танловида Қорақалпоғистон Республикаси ғолиби бўлди. Қолаверса, Фатима Келмағамбетова, Элмира Бегжанова, Алламберган Баймуратовлар турли кўрик-танловларда муваффақиятли қатнашмоқда. Бундай мисолларни яна кўплаб келтириш мумкин.\nБинобарин, анъанавий тарзда ташкил қилинаётган “Она юрт оҳанглари”, “Ягонасан, муқаддас Ватан!”, “Академик ва эстрада ижрочилиги”, “Санъат ғунчалари” каби кўрик-танловлар, “Камалак юлдузлари” болалар ижодиёти фестивали, “Наврўз садолари” миллий чолғу ансамбль ва оркестрлар фестиваллари ҳам ўғил-қизларнинг ижрочилик қобилиятини ривожлантириш, улар ижоди тарғиботига хизмат қилаяпти. Биргина ўтган йили “Камалак юлдузлари” республика болалар ижодиёти фестивалининг дастлабки босқичида Оролбўйидан жами 6062 нафар иқтидор эгаси иштирок этди, шундан 580 нафари Қорақалпоғистон Республикаси босқичида қатнашди. Якунда 6 нафари яккалик йўналишда муваффақият қозонди, 3 та жамоа эса биринчиликни қўлга киритди.\nЁшларимизнинг халқаро миқёсдаги қатор нуфузли кўрик-танлов, ижодий учрашувлар ҳамда фестивалларда юқори ўринларга эришаётгани алоҳида эътирофга сазовор. Биргина 2015 йилда 22 нафар ўқувчи миллий ва жаҳон мусиқа асбобларини чалиш, анъанавий ва академик хонандалик, хореография каби йўналишларда ўз иқтидорини ёрқин намоён эта олишди. Жумладан, ўтган йилнинг 27 май — 3 июнь кунлари Беларусь Республикасида ўтказилган халқаро болалар фестивалида Нукус шаҳридаги 12-мусиқа ва санъат мактаби ўқувчиси Асадбек Султонов юқори ўринни, шунингдек, шаҳримиздаги 1-мусиқа ва санъат мактабининг “Аму гуллари” дастаси эса учинчи ўринни эгаллади. Айтиш жоизки, Асадбек Султонов ўтган йили ноябрь ойида Тошкент шаҳрида ташкил этилган “Истеъдод” танловида ҳам вокал йўналиши бўйича ғолиб бўлган.\nАлбатта, буларнинг барчаси Президентимиз раҳнамолигида амалга оширилаётган ислоҳотларнинг ёрқин мевасидир. Зеро, санъат — мўъжиза. Унинг бетакрор сеҳри ёшларимизни улкан марралар сари ундайверади.\nХалқ таълими вазирининг ўринбосари.\nСУРАТЛАРДА: Қўнғирот туманидаги 10-болалар мусиқа ва санъат мактаби фаолиятидан лавҳалар.\nМазкур рукндаги бошқа мақолалар: « Ўзбекистонда туризм индустрияси жадал суръатларда тараққий этаяпти\tЭркин Жўраевич Боқибоев »


12 январь, 2020, 16:14 1850\nУмар Эшмуродовнинг "Пахтакор"даги мақсадлари катта.\nИкки ярим йил давомида «Насаф» шарафини ҳимоя қилиб келган Умар Эшмуродов учун фаолиятида яна янги саҳифа очилди. Эндиликда у «Пахтакор»нинг янги аъзосига айланган ҳолда Ўзбекистоннинг амалдаги чемпиони билан расман шартнома имзолади.\n«Пахтакор»нинг таклифи менга қизиқ кўринди»\nАйтиш жоизки, «Насаф» жамоасининг сардори сифатида ўйнаган Умарнинг «Пахтакор»га ўтишини эътиборга молик ўзгаришлар қаторига қўшиш мумкин. Чунки унинг Қаршидан кетишини кўпчилик кутмаганди ҳам. Эшмуродов эса бу таклиф қачон ва қандай юз бергани ҳақида гапирди.\n- Менга декабрь ойларида «Пахтакор» клубидан таклиф билан чиқишди. «Пахтакор» кучли клуб ва улар Осиё Чемпионлар лигасида иштирок этишади. Мана шундай жамоадан чақирув бўлгани ҳам ўзимга жуда қизиқ кўринди. Шу сабабли клубнинг таклифига розилик билдирдим.\n«Бу таклиф устида узоқ ўйладим»\n«Пахтакор»дек клубда тўп суриш чемпионатимизда ўйнаётган барча футболчиларнинг истаги бўлса керак. Чунки бу ерда футболчи учун барча шарт-шароитлар муҳайё қилинган. Шундай экан, Эшмуродовнинг «Пахтакор» таклифини қабул қилгани ҳам бежиз эмасди. Уларнинг чорловига дабдурустдан рози бўлдими ёки бу таклиф устида узоқ ўйландими?\n- Мен бу таклиф устида узоқ вақт ўйладим. Менинг «Насаф» билан тузган шартномам 2019 йилнинг 31 декабригача амал қиларди. «Пахтакор»нинг таклифи устида ўша муддат тугагунча ўйладим. «Пахтакор»дагилар менинг жамоа аъзосига айланишимни хоҳлашди. Ўзимда ҳам Осиё Чемпионлар лигасида иштирок этишга ва муҳитни ўзгартиришга хоҳишим бор эди. Натижада «Пахтакор» таклифини қабул қилдим. Энг асосийси, жамоадагилар мени хоҳлашгани учун бу чорловни қабул қилдим.\n«Насаф» барибир Ўзбекистондаги яхши жамоалардан бири»\nУмуман олганда, Умар Эшмуродовнинг «Пахтакор»га ўтиб кетишига «Насаф» клуби қандай муносабат бўлгани ҳам қизиқ. Бунинг устига қаршиликлар устози Рўзиқул Бердиевга ҳам Умар Эшмуродов каби ҳимоячилар керак эди. Футболчи эса «Насаф» бош мураббийи билан кетиш олдидан гаплашганини айтди.\n- Рўзиқул аканинг менга «Пахтакор»дан таклиф борлигидан хабари бор эди. Ўзим ҳам бу масала бўйича Бердиев билан гаплашдим. Айтганингиздек, «Пахтакор» Ўзбекистоннинг чемпиони ва улар Осиё Чемпионлар лигасида юртимиз шарафини ҳимоя қилишади. Рўзиқул ака ҳам барчасини ўзимга қўйиб берди. Ҳаммасини ўзинг ҳал қиласан деди. Аслида бундай жамоадан кетиш ўзимга ҳам осон бўлгани йўқ. Аммо ўтган мавсумда биз учинчи ўринга ҳам чиқа олмадик. Агар шундай бўлганида вазият бунчалик ўзгариб кетмаган бўлиши мумкин эди. Агар бронзани эгаллаганимизда Осиё Чемпионлар лигада иштирок этишимиз инобатга олиниб, таркиб янада кучайтирилган бўларди. Аммо ҳозирга келиб вазият бошқа. Биз икки йил давомида жамоанинг янада кучайишини ва юқори ўринлар учун кураша олишини кутдик. Ўтган вақт давомида қанча қийинчиликлар бўлмасин қўлимиздан келганича «Насаф»ни юқори ўринларга олиб чиқишга ҳаракат қилдик. Бу жамоадан нолимайман, аксинча улардан миннатдормиз. Барибир «Насаф» яхши жамоа. Ўзбекистонда ҳамма бу клубни яхши кўради ва ҳурмат қилишади. Ўзимиз ҳам «Насаф»ни яхши кўрганимиздан ўтган вақт давомида ўша ерда ўйнаб ёрдам беришга қарор қилдик. Ўтган йили жамоамиз ёмон эмасди. Аммо охирига келганда кучимиз етмай қолди. Кўпчилик терма жамоаларга бориб келишди. Учинчи ўринга кучимиз етмай қолишини ҳамма тушуниб етди. Мана шундай вазиятда клубни янада кучайтириш керак бўлган ҳолатда бундай ҳаракат кўзга ташланмади. Шунингдек, «Насаф» билан шартномам ҳам тугаганди. Натижада фаолиятимда юқорига кўтарилишни хоҳладим.\n«27 га кирдим ва юқорига қараб интилмасам бўлмасди»\nУмар Эшмуродов катта футболга «Шўртан» клуби орқали кириб келган. Ўша пайтлардаёқ у ўз ўйинлари билан кўзга ташланиб қолганди. «Насаф»га ўтганидан кейин эса у янада кучайишга эришди. Ҳар ҳолда «Шўртан»даги Эшмуродов билан «Насаф»даги Эшмуродов ўртасида катта фарқ бор.\n- «Шўртан»да ўйнаган пайтларимизда биз ўртамиёна жамоа бўлиб ҳаракат қилгандик. «Насаф»ни эса янада кўпчилик кузатади. Шу боис ушбу жамоага кўчиб ўтганимда бунга ўзим ҳам гувоҳ бўлганман. Қаршида ўйнашни бошлаганимда ҳамма сизни кузатиб бораётганини ҳис қилар экансиз. Сизнинг янада танилишингизга жамоалардаги савияларнинг ҳам алоқаси бор. Афсуски, охирги икки йилдан бери «Насаф» медаллардан четда қолди. Мен эса 27 ёшдаман, барибир футболчи тепага қараб интилиши керак. Биз ҳам олдинги «Насаф»даги каби жамоа бўлишини хоҳлардик. Лекин Қаршидан кетиш қарорини қабул қилиш ўзимга ҳам жуда қийин бўлганини айтишим керак. Аслида мен кўп жамоа алмаштирмайман. Бунгача асосан «Шўртан» билан «Насаф»да ўйнаганман ва «Пахтакор» фаолиятимдаги учинчи жамоага айланди. «Пахтакор» билан икки йилга шартнома имзоладим.\n«Ҳаммаси мураббийнинг қарорига боғлиқ»\n«Пахтакор»нинг кучли жамоага айланганининг яна бир сабаби шундаки, клубнинг таркиби ҳам кучли. Шунга яраша у ердаги рақобат ҳам кучли кўринишга эга. Бундай кучли рақобатга Умар Эшмуродов қанчалик дош бера оларкин? Бу ҳам ўзига яраша жиддий масала. Футболчи эса ушбу вазиятга қуйидагича муносабат билдирди:\n- Биз машғулотларда қатнашамиз, ўзимизни кўрсатишга ҳаракат қиламиз. Кимни майдонга туширишни эса фақат мураббий ҳал қилади. Бизнинг ишимиз футбол ўйнаш ва шуғулланиш. Ҳаммаси мураббийнинг қарорига боғлиқ.\n«Арвеладзенинг менга ишонаётганини ҳис қилдим»\nШунингдек, Эшмуродов «Пахтакор» бош мураббийи Шота Арвеладзе билан гаплашганини ва унинг ишонч билдираётганини ҳис қилаётгани борасида ҳам тўхталиб ўтди.\n- Ўйлашимча, бош мураббий билан гаплашмасдан туриб ўша жамоа билан шартнома тузиш нотўғри. Шунинг учун албатта Шота Арвеладзе билан гаплашдим. Унинг ўзи ҳам мени «Пахтакор»да кўришни хоҳлаётгани учун таклифни қабул қилдим. Ўзаро суҳбат жараёнида мураббийнинг ишончини ҳис қилдим. Агар бундай бўлмаса ҳаммаси бефойда бўлади. Биринчи навбатда аввало мураббий хоҳлаши керак.\n«Янги жамоага мослашиш менга қийин бўлмайди»\nЯна бир гап: «Пахтакор» клуби охирги пайтларда «Насаф»да ўзини кўрсатган бир қатор футболчиларни ўз сафига чорлади. Натижада улар бугунги кунга келиб «Пахтакор»нинг етакчиларига айланишди. Умар Эшмуродов ҳам ўтган вақт давомида «Насаф»да ўйинчи сифатида анча шаклланди ва жамоа сардорига айланди. Натижада «Пахтакор» унга ҳам «оғиз» солди. «Насаф»дан «Пахтакор»га футболчиларнинг кўчиб ўтаётгани нима билан боғлиқ бўлиши мумкин? Бу ҳақида Эшмуродов шундай деди:\n- «Насаф»нинг ўйин услуби, жамоа ва мураббий яхши бўлгани учун футболчилар у ерда ўсишга эришишади. Қаршида футбол ўйнаш учун яхши шароит бор. Ҳамма бошқа клубга борса ўйнаб кетавермайди. Аммо «Насаф»га ўтган футболчи албатта ўсишга эриша олади. «Пахтакор»даги барча футболчиларни эса яхши танийман. Миллий терма жамоада шуғулланган пайтимда ҳам ўйинчилар билан яқиндан танишганман. Бунинг устига аксарият ўйинчилар билан «Насаф»да ҳам бирга тўп сурганмиз. Янги жамоамга мослашиш мен учун қийин бўлмайди.\nНега насафчилар кочиб колишди хар томонга\nochihi manimcha Umar adashding saning pazitsanga. kuchlila bor. keyin kutingni qisib Nasafka uynap yuraversang bulardiki chunki Yoshing ham katta uzi 6 yil uynarding Obruy topib yurarding. Pahtakorga hohlasang hohlamasang zaminaga qolasan. chunki san yoqoridan kelgan tupka ololmaysan ayni korpiska qiynalasan. qisqasi Nasaf sanga maqul joy edi.\nKuramiz qanaqa uynar ekansan? Chirib ketasan Pahtakorda zamenda


Ўзбекистон касаба уюшмалари Федерациясининг Наманган вилоят кенгаши расмий сайтиDekabr from 2017 from\nХАЛҚ МАНФАТИ ҲАР НАРСАНДАН УСТУНДИР!\nБугун Наманган вилоятида 1332 оилага касаба уюшмаси совғаси тарқатилди. Демакки, шунча оилага маиший техника сабаб ўзига хос қувонч тарқатилди. Наманган шаҳридаги тадбир доирасида 111нафар кам таъминланган оила вакиллари иштирок этди. – Янги йил байрами олдидан касаба уюшмаларидан шундай совға билан тақдирланишим мен учун кутилмаган бахт, катта эътироф бўлди, – дейди “Бунёдкор” МФЙлик Муқаддас Султонова. – […]\nКелажак, орзулар ва фаолият туташганида: ХОДИМ МАНФААТИ юзага чиқади\nҲар қандай ишда инсон омили биринчи ўринга қўйилсагина, унинг баракаси, унуми бўлади. Зеро, инсон хавфсизлиги, меҳнат муҳофазаси таъминланган жойдагина эртанги режалар ҳақида бош қотириш, келажак орзуларини мақсад томон йўллаш мумкин. Чуст туман силга қарши кураш диспансери ходимлари меҳнат муҳофазаси борасида иш берувчи томонидан ташкиллаштирилган шароитдан шунинг учун ҳам ҳамиша кўнгилдан розиликни туйишади. Бу […]\nКАМЛИК ЮЗИНИ КЎРМАНГ!\n“Инсон мукаммал фикрлаши билан бошқа жонзотлардан фарқ қилади” деган фикрни кўп эшитганмиз. Аммо инсонни инсон этгувчи жиҳат фақатгина ақл эмас. Агар шундай бўлганда, ақли ноқис одамларни ҳайвон санашимиз керакмиди? Аммо Яратганга минг шукрлар бўлсинки, инсоннинг кўксида юрак мавжуд, бошқача айтганда қалб. Угина бизнинг инсонийлигимизни белгиловчи ягона омилдир. Акция баҳонасида йўлга чиққан Ёшлар бирлашмаси аъзоларини бир […]


11:27 03.06.2019 (Янгиланган 11:31 03.06.2019)\nТошкент вилояти ҳокимлигида видеоселектор йиғилиш кескин танқидий руҳда бўлиб ўтмоқда.\nТОШКЕНТ, 3 июн – Sputnik. Тошкент вилояти ҳокимлигида президент Шавкат Мирзиёев раислигида видеоселектор йиғилиши бўлиб ўтмоқда. Бу ҳақда Тошкент вилояти ҳокимлиги ахборот хизмати хабар қилди.\nҲокимлик хабарига кўра, йиғилишда президент Тошкент вилояти иккига бўлиниши мумкинлиги ҳақида маълум қилган.\nЙиғилиш кескин танқидий руҳда бошланган. Кадрлар сиёсати, вилоятнинг географик тузилиши, қолоқлик кескин танқид қилинмоқда.\nПрезидент айрим туман ва шаҳар раҳбарларини иқтисодни умуман тушунмаслигини куюниб таъкидлаган.\n“Қани илм, қани ташаббус, қани янгилик”, - деган давлат раҳбари.\nЙиғилишда Навоий вилояти 100 фоиз кластерга ўтгани мисол қилиб келтирилиб, Тошкент вилоятда қишлоқ хўжалиги жуда танг аҳволдалиги қайд этилган.


Ойни светофорнинг сариқ чироғи билан адаштириб юборган Tesla 27-07-2021, 21:21 | Zamin.uz\nИжтимоий тармоқларда Tesla автомобилида кузатилган яна бир носозлик видеоси пайдо бўлди: аутопилот тизими Ойни светофорнинг сариқ чироғи билан адаштириб юбориб, тезликни пасайтиришга уринган. Tesla экрани тасвирланган ролик Twitter’даги Jordan Nelson исмли фойдаланувчи томонидан жойлаштирилган бўлиб, у компания раҳбари Илон Маскдан муаммони бартараф этишни сўраган. Айни вақтда видео қарийб бир миллион марта томоша қилинган, бироқ Маск ҳозирча жавоб қайтаргани йўқ, деб хабар беради Motor.\nAutoweek нашрининг маълум қилишича, «адашган» Tesla стандарт аутопилот билан эмас, балки июль ўрталарида тақдим этилган кенг функционалликка эга Full Self-Driving яхшиланган тизими билан жиҳозланган. Тўлиқ бошқарув ишорасига қарамай, автопилот ҳамон иккинчи даражага тааллуқли. Бу ҳайдовчи рулни доимо ушлаб туриши ва муаммо юзага келганда аралашиши кераклигини билдиради.\nШу билан бирга, машина белгиланган маршрут бўйича мустақил ҳаракатланади ва автотураргоҳга жойлаша олади. Бундан ташқари, Tesla светофорлар сигналини таниш «қобилияти»га эга. Ушбу функция яхши ишлайди, буни ҳатто илинган байроқларни светофор сифатида қабул қилгани тасвирланган ролик орқали ҳам билиш мумкин.\nКомпаниядагиларнинг қайд этишича, автопилотнинг тўққизинчи версияси ҳозирда бета-тест жараёнларидан ўтмоқда. Уни синовдан ўтказишни истаган янги электрокар эгалари ойига 199 доллар тўлаши керак. Эски Tesla эгалари эса 1,5 минг долларга обунани амалга ошира олади. “Замин” янгиликларини “Facebook”да кузатиб боринг\nЯнгиликлар » Авто » Ойни светофорнинг сариқ чироғи билан адаштириб юборган Tesla


Ўзбекистон Мудофаа вазирлиги ҳарбийлари “Халқаро армия ўйинлари — 2020”га етиб борди - Zamin.uz\nТошкент халқаро аэропортидан самолёт Москва шаҳрига учишни бошлади. Ҳарбий хизматчиларда сафар тадориги билан уйқу кам бўлганига қарамай пинакка кетгиси келмайди. Уларга мусобақалар олди билдирилган юксак ишончга муносиб жавоб қайтариш ҳисси уйқу бермайди.\nЧирчиқ полигонидаги халқаро армия ўйинларига кетиш тайёргарлиги жараёнининг ўзида қанчалар катта умид билдирилди. Қолган юртдошларимизнинг айтилмаган изҳорлари қанча!? Тўғри уларнинг орасида афсонавий десак муболаға бўлмайдиган қаҳрамонлар бор. Лекин рақибни заиф билиш мағлубиятга сабаб бўлиши исбот талаб қилмайдиган ҳақиқат.\nМудофаа вазири генерал-майор Баходир Курбоновнинг ҳар бир жамоа билан алоҳида суҳбатлашиб, уларга йўл-йўриқлар кўрсатди, омад тилади.\nСамолёт ҳам йигитларнинг шижоатига ҳамоҳанг манзил сари жадаллайди. Ҳаш-паш дегунча булутларга етиб олди, кейин улардан-да юксаклади. Булутлар ортидан курраи замин кўз илғамас кўзга ташланади. Лекин она Ватан бераётган тафт мусобақа иштирокчиларига беқиёс куч-қувват бағишлайди. Тонг ёришиб кўк тоқида ёлғиз қолган ой Ватаннинг сара ўғлонлари жамланган учоқни ҳавас-ла кузатади.\nКелгуси жараёнлар ҳақида сизларни танишитирб борамиз. “Замин” янгиликларини “Одноклассники”да кузатиб боринг\n24-06-2019, 10:20, Жамият\nҚудратли техникалар беллашуви якунланди (видео)\n6-05-2019, 11:13, Жамият\n6-10-2018, 12:55, Жамият\nСергей Шойгу террорчиларнинг Марказий Осиёга ўтиб кетиш хавфи борлигини айтди\n22-05-2018, 16:54, Жамият


05:00 / 28.02.2017 1848 pdf Ўқиш режими + -\nМуҳаққиқ – чуқур таҳлил қилувчи уламоларимиз манманлик билан кибрнинг орасида нозик фарқ борлигини таъкидлаганлар. Кибр ички хулқ бўлиб ундан амаллар содир бўлади. Мазкур хулқ ўзини устидан кибр қилинаётган шахсдан юқори қўйишдир. Манманлик эса тасаввурдан иборат бўлиб унда манмандан бошқа одам бўлиши шарт эмас.\nАллоҳ таоло Қуръони Каримда манманликни қоралаб «Тавба» сурасида: «Батаҳқиқ, Аллоҳ сизларга кўп жойларда нусрат берди. Ҳунайн кунида ҳам. Ўшанда сизни кўплигингиз манманликка олиб борган ва мағрур қилган эди. Бас, сизга ҳеч фойда бермади ва кенг ер сизга торлик қилиб қолди. Сўнгра ортга қараб қочдингиз», деган (25 – оят).\nҲунайн уруши Маккаи Мукаррама фатҳидан кейин бевосита бошланганидан унга мазкур фатҳда иштирок этган фотиҳлардан ташқари фатҳ сабабли янги мусулмон бўлган аҳли Макка ва бошқа кўпгина томонлар ҳам чиқишган эди.\nҲамма янги ғалаба, Исломнинг зоҳир бўлиши нашидасини сурар эди. Кўпчилик, энди иш битди, мусулмонларга ҳеч ким бас кела олмайди, деган фикрда эди.\nБиринчи марта мусулмон лашкари ўн икки минг кишилик катта лашкарга айланган эди. Кишиларни бу улкан адад ғурурга кетказиб қўйганди. Уларда озлик чоғимизда қанчадан-қанча душманларнинг устидан ғолиб чиққанмизку, шунча катта сонга эга бўлиб туриб ўзимиздан озсонли мушрикларни енга олмасмидик, деган манманлик пайдо бўлган эди.\nАммо Ҳунайн уруши қизиган пайтда аскарнинг ададининг кўплиги сизга ҳеч қандай фойда бермай қолди. Мушриклар қўйган пистирмадан тўсатдан қашқатқич зарбага учраган сиз мусулмонлар ўзларингизни дарҳол ўнглай олмай қолдингизлар. Душманнинг қучли босқиси туфайли сизларга ер юзи торлик қилиб қолди ва:\n«Сўнгра ортга қараб қочдингиз».\nҚочганда ҳам ҳеч нарсага қарамай қочдингиз. Ҳатто ўз Пайғамбарингизни ҳам ташлаб қочдингиз.\nРасулуллоҳ соллаллоҳу алайҳи васалламдан ҳам манманликнинг оқибати ёмонлиги ҳақида бир қанча ҳадислар келган.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Бир киши ўзининг соч шокиласига ва кийимига махлиё бўлиб юриб бораётганда, бирдан уни ер ютиб юборди. Энди у қиёмат қоим бўлгинча пастга тушиб бораверади», дедилар».Икки шайх ривоят қилган.\nПайғамбар соллаллоҳу алайҳи васаллам ўтган умматлардан бир киши ўзининг чиройига, кийимига зеб бериб кеккайгани қандоқ оқибат ила тугаганини ажойиб васф қилиб бериш ила сиз билан биз мусулмонларни ўша шахсга ўхшашликдан қайтармоқдалар.\nБунга ўхшаш нобакорларни, ўзини ўзгалардан арзимаган нарса ила устун қўядиганларни, кийими ила манманлик ва мутакаббирлик қиладиганларни ер ҳам ўз устида олиб турмай ютиб юборишга тайёр экан.\nАммо ер уни ютиши билан иш битиб қолмайди. Балки, Пайғамбар соллаллоҳу алайҳи васаллам ушбу ҳадисда айтганларидек,\nШунда Умму Салама: «Аёллар этакларини қандоқ қиладилар?» деди.\n«Ундоқ бўлса оёқлари очилиб қолади», деди у.\n«Бир зироъ тушириб оладилар, ундан зиёда эмас», дедилар у зот».\nТермизий ва унинг икки соҳиби ривоят қилган.\n1. Манманлик гуноҳларини унитишга ва тавбани кечиктиришга олиб боради.\n2. Манманлик тоатларни озайтиришга ва уларда нуқсонга йўл қўйишга олиб боради.\n4. Манманлик ғурурга ва одамлардан ўзини юқори тутишга олиб боради ва уларнинг ёмон кўришларига сабаб бўлади.\n5. Манманлик қилувчи ўзи ўзи ҳалок қилади.\nМанманликнинг офатлари бири кибрга олиб боришидир. Кибрдан эса кўплаб офатлар туғилиши сир эмас. Агар манманлик ва кибр жам бўлиб қолсалар, иккиси барча фазилатларни йўққа чиқаради ва ҳамма разолатларни жалб қилади. Кимга мазкур икки нарса эга бўлса, насиҳатга қулоқ осмайди ва тарбияни қабул қилмайди.\nБанда яхши билиши лозимки, уни ҳам, унданги хислатлар, фазллар ва амалларни ҳам Аллоҳ таолонинг Ўзи халқ қилган. Бас, шундай бўлганидан кейин олимнинг илми ила, омилнинг амали ила, бойнинг бойлиги ила, қучлининг қуввати ила, чиройлининг чиройи ила манманлик қилишининг маъноси қолмайди. Чунки ўша нарсаларнинг барчаси Аллоҳ таолонинг фазлидандир.\nАгар биров амални ўз қудратим билан қилганман дейдиган бўлса, қудратни қаердан олдинг, дейилади. Амал бўлиши учун одамнинг ўзи, иродаси ва қудрати бўлиши лозим. Буларнинг ҳаммаси Аллоҳ таолодандир.\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Ҳеч қачон бирор киши ўз амали билан жаннатга кира олмас», - дедилар. Одамлар: «Сиз ҳамми? Эй Аллоҳнинг Расули?» - дейишди. У зот: «Мен ҳам. Магар Аллоҳ мени ¤з раҳмати ва фазли ила ўраб олгандагина (кира оламан)», - дедилар». Бухорий ва Муслим ривоят қилган.\nМанманликнинг сабаблари ҳам кибрнинг сабабларининг айни ўзидир. Уларни аввал кўриб ўтдик.\nМисол тарифасида насаб билан манманлик қилишни олиб кўрайлик. Шарафли насаб эгаси ота – боболарининг шарафи ила нажот топишни хаёл қилади.\nБунинг иложи қуйидагича: Агар у ўз боболарига зилоф қилса ҳам кейин бориб уларга қўшилишни орзу қилаётган бўлса хато қилади. У билиб қўйсинки, боболари тоат ибодат ва ижобий сифатлари ила шарафли бўлганлар. Насаблари билан эмас.\nАллоҳ таоло «Ҳужурот» сурасида: «Албатта, Аллоҳнинг ҳузурида энг ҳурматлигингиз энг тақводорингиздир», деган (13 – оят).\nСаммак ибн Ҳузайфадан, у отасидан ривоят қилинади: «Расулуллоҳ соллаллоҳу алайҳи васаллам: «Эй Фотима, Расулуллоҳ қизи! Аллоҳ учун яхши амал қил! Мен қиёмат куни сенга Аллоҳдан бўладиган бирор нарсани қайтара олмайман», дедилар». Баззор ривоят қилган.\nБаъзи кишилар шарафли насабга мансуб одам яқинларининг шафоатидан умидвор бўлиши мумкин дейдилар.\nБарча мусулмонлар шафоатдан умидворлар. Гоҳида дўзахга тушган шахсни ҳам шафоат қилиниши мумкин. Аммо гуноҳ кучли бўлса, шафоатнинг кучи етмай қолишини ҳам унутмаслик керак.\nШафоатдан умид қилиб гуноҳларга ботган одам табибга ишониб дардга парво қилмаган одамга ўхшайди. Зотан, табиб баъзи дардларни даволаши мумкин, ҳаммасини эмас.\nКатта саҳобалар охират хавфида бўлар эдилар. Уларнинг мартабасига етмаган қандай қилиб бепарво бўлиши мумкин?!\nХато фикрга суяниб манманлик қилиш ҳам жуда ёмон нарса. Аллоҳ таоло «Фотир» сурасида: «Қилган ёмон амали ўзига зийнатлаб кўрсатилиб, уни гўзал деб билган одам?!» деган (8 – оят).\nБу манманликни даволаш бошқаларидан кўра мушкул. Ўз фикри ила манманлик қиладиган одам бировнинг насиҳатига қулоқ осмайди. У ўзи нажот деб эътиқод қиладиган нарсани қандай ҳам тарк этиши мумкин?!\nБунинг иложи ўз фикрини доимо танқид остига қўйиш ва у билан ғурурга кетмасликка одатланиш орқали бўлади. ўз фикрига Қуръони Каримдан, суннатдан ва шартлари тўлиқ бўлган ақлий даллилардан шоҳид келтириш билан бўлади. Бу эса Қуръони Карим ва Суннатни яхши билишни ва уламолар мажлисини лозим тутиш ила бўлади.\nУмр бўйи илмга машғул бўлишини ўзига ихтиёр қилмаган киши учун яхшиси мазҳабларга ўзини урмасликдир. У уламолар баён қилган маънолар билан кифояланади. Тақвони лозим тутади ва тоатларни кўпайтиради.\nКим мазҳабларга ўзини урса ва қўлидан келмаган илмий баҳсларга кўмилса, ҳалокатга учрайди.\n05:00 / 28.02.2017 5007\n05:00 / 28.02.2017 1871\n2115 05:00 / 28.02.2017\n.Башорат берувчи, номи билан танилган бир қабила ҳақида ҳикоя қилинади. Бу қабила илммаърифат ва заковатда ажралиб турганидан уларга ушбу ном нисбат давоми...\n8233 19:27 / 20.05.2017\nБеморларни кўргани бориш ва жаноза маросимларида иштирок этиш ҳам ўлимни эсга олишда муҳим восита ҳисобланади. Зотан, имом Табароний Аммор розияллоҳу анҳудан давоми...\n595 13:00 / 15 август\n45390 11:58 / 10.10.2018\n10445 15:03 / 10 март


Миллиардер Бабак Занжани ўлимга ҳукм этилган - BBC News O'zbek\nМиллиардер Бабак Занжани ўлимга ҳукм этилган\nЭронлик миллиардер бизнесмен Бабак Занжани порахўрлик ишида айбдор деб топилиб, ўлимга ҳукм қилинган.\n42 ёшли Занжанига мамлакат Жиноят кодексидаги "Ер юзидаги коррупция" моддаси қўйилган бўлиб, бу Эрондаги энг оғир жазони кўзда тутади.\nЗанжанининг икки ҳамкори ҳам товламачилик дохил қатор иқтисодий жиноятларни содир этганликда айбланганлар. Уларга мол-мулкини мусодара этиш билан бирга, ўлим ҳукми берилган. Ҳукм устидан шикоят қилиш мумкин.\nСуд ҳукмига биноан, Занжани давлатга 2,7 млрд долларни қайтариши керак.\nБизнесменнинг ҳимоячиси Зуҳра Резалининг айтишича, ҳукм сиёсий мазмун касб этади ва апелляция кўз бўямачиликдан бошқа нарса эмас.\nЭроннинг энг бадавлат шахсларидан бўлган Занжани Маҳмуд Аҳмадинежод даврида Эрон ҳукуматига нефт санкцияларни айланиб ўтишга ёрдам бергани учун АҚШ ва ОИнинг "қора рўйхат"ига киритилган.\nУнинг ўзи Эрон ҳукумати топшириғи билан миллионлаб нефт баррелларини сотиш учун 2010 йилда Бирлашган Араб Амирликлари, Туркия ва Малайзиядаги ширкатлардан фойдаланганини тан олган.\nУ 2013 йил декабрда ўзининг ширкати орқали тушадиган нефт даромадларининг катта қисмини яширганлик айбловлари ортидан ҳибсга олинган эди.\nЗанжани бу айбловларни инкор этади ва уларни сиёсий деб атайди.\nМаҳмуд Аҳмадинежод президентлиги йилларида Занжани Дубайдан туриб у косметика маҳсулотларидан токи авиачипта ва банк муомалаларига боғлиқ 60 дан ортиқ ширкатни ўз ичига олган глобал тармоқни назорат қилган.\nКоррупцияга қарши курашишини айтган Ҳасан Руҳоний қудратга келгач, Занжани фаолияти устидан текшириш бошланади.\nЗанжани Теҳронда туғилган. Туркияда университетни битириб, 1999 йилдан бизнесини бошлаган.\nБабак Занжанининг бойлиги 13,5 млрдга тенг дея баҳоланади.\nЗанжани кўп йиллар Эроннинг юқори лавозимли мулозимлари қаторида бўлган. Ўзининг шахсий самолёти, қимматбаҳо машиналарини намойиш қилишдан уялмаган. Бироқ Зинжанидек йирик бизнесменга ўлим ҳукми чиқарилиши, Эрон иқтисодига таъсири кучли бўлиши мумкин. Бошқа бадавлат шахслар ҳам эҳтимолий жазодан қутилиб қолиш учун, мамлакатдан чиқиб кетиш йўлини қиладилар, дейди Би-би-сининг Форс хизмати мухбири Амир Азим.\n2014 йилда яна бир бизнесмен Маҳафарид Ҳусравий миллиардлаб доллар давлат маблағини ўзлаштирганликда айбланиб, ўлимга маҳкум этилган.\nЭронга халқаро санкциялар Ғарб билан ядровий дастур бўйича келишув орқасидан шу йил январ ойида бекор қилинди.


2. Эронликлар жорий мавсумда Маккага ҳаж учун бора олмайди\n3. Иордания қироли парламентни тарқатиб юборди\nИордания қироли Абдулла II Депутатлар палатаси — Миллий мажлиснинг қуйи палатасини тарқатиб юбориш тўғрисидаги фармонни имзолади. Бу ҳақда, Sky News Arabia каналига асосланиб, «ТАСС» хабар бермоқда.\n4. Ўзбекистон олий таълим тизими учун хориж ўқув ва илмий адабиётини харид қилиш чоралари тасдиқланди\n6. ЭРТАМИЗ БУГУНДАН БОШЛАНАДИ\n7. Интернетда Истамбул аэропортидаги портлаш видеотасвирлари: 10 киши нобуд бўлган, 60 киши яраланган\nТарқалаётган видеолардан маълумки, воқеа жойида турк милий хавфсизлик хизмати ходимлари навбатчилик қилмоқда. Отатурк халқаро аэропортидан одамларни кўчирилаётгани ҳам кўриниб турибди.\n8. Ўзбекистон бош вазири Тожикистон ҳукуматига Роғун ГЭСи борасида эътироз мактуби йўллади\n9. Чилида 70та китнинг ўлими сабаблари ўрганилмоқда\nЧили ҳукумати мамлакат жанубидаги китларнинг оммавий ўлими қайд этилган янги ҳолатни ўрганиб чиқмоқда. Cooperativa радиостанциясининг хабарига кўра, Клеман ороли қирғоғида камида 70та ўлик мавжудот топилган.\n10. Ташкилотчилик ҳам керак, тарғибот ҳам\nМуҳтарам юртбошимиз ташаббуси билан жорий йил “Соғлом она ва бола йили” деб эълон қилинди. Ҳукуматимиз томонидан мазкур йилда амалга оширилиши лозим бўлган Давлат дастури қабул қилинди.\n11. ЯНГИ «ТОШКЕНТ-4» АЭРОПОРТИ ХУМО ҚУШИ ҚАНОТЛАРИ КЎРИНИШИДА БАРПО ЭТИЛАДИ\n12. Наманганда 25 нафар келин-куёвнинг никоҳ тўйлари нишонланди\nНаманган вилояти ҳокимлиги томонидан хайрли ишга қўл урилди.\n13. Наманганда мустақиллик тантанаси\n“Гўзал ва бетакроримсан, муқаддас Ватаним, жоним сенга фидо, Ўзбекистоним!” ғоясини баланд пардаларда мужассам этган шарафли байрам тантанаси вилоят марказидаги “Кичкинтойлар боғи” амфитеатрида ўтказилди.\n14. ШҲТ бош қароргоҳида байроқлар туширилди\nШҲТ бош қароргоҳида Ўзбекистон халқига ҳамдардлик белгиси сифатида ташкилотга аъзо давлатлар байроқлари туширилди.\n15. БМТ бош котиби Ўзбекистон халқига ҳамдардлик билдирди\nБМТ бош котиби Пан Ги Мун Президент Ислом Каримов вафотидан қайғуга ботганини маълум қилди.


Донбассда Ахметовнинг иккита заводи ишлаб чиқаришни тўхтатди\n08:15 / 21.02.2017\nУкраинанинг Енакиев металлургия заводи ва «Краснодонуголь» кўмир бирлашмаси Донбасс темир йўл қатновининг тўсилиши ва ҳарбий ҳаракатлар туфайли ишлаб чиқаришни тўхтатди. Бу ҳақда украиналик бизнесмен Ринат Ахметовга тегишли бўлган «Метинвест» гуруҳи сайтида маълум қилинган.\nТаъкидланишича, ҳарбий ҳаракатлар бошланганидан бери ЕМЗ темир рудасини етказиб беришда узилишларга йўл қўймоқда. Ясиноватая – Скотоватая темир йўлида ҳаракатланиш чекланганидан сўнг, хом-ашё ва тайёр маҳсулотни ташиш умуман имконсиздир.\nҲозирда ЕМЗда вақтинчалик консервацияга тайёргарлик ишлари якунланган. «Краснодонуголь»нинг 6та конида ҳам ишлар тўхтатилган.


Нурулло Остон. Сайлов (ҳажвия) | www.ziyouz.uz\nБош саҳифа Ўзбек насри онлайн антологиясиНурулло Остон (1955)Нурулло Остон. Сайлов (ҳажвия)\nҲар гал сайловларни интиқлик билан кутаман. Партиялар номзодини кўрсатган, имзолар тўпланган, тўс-тўполон, бир номзод иккинчисининг башарасига лой чаплаган, сув сепган, ҳар томонда афиша, транспорантлар, «Гупчак учун овоз беринг», «Балиқов сизнинг энг яхши номзодингиз», «Пулдор, кечирасиз илғор номзодларни сайлайлик», хуллас бепул томоша. Биттаси тилвизирга чиқиб «Халқум, мен сени севаман» деса иккинчиси «Мен сиз учун жонимни бераман», дейди.\nГазит, радиода номзодлар тирқираб кетади, қайсига қарасанг, дилинг яйрайди, ширин ваъдалардан бошинг айланиб кўнглинг айнийди. Номзодлар ҳам муқобил асосда битта ўринга учтадан бештагача, олтитагача талабгор бўлиб туришади. Ҳар бирининг иккитадан, учтадан ишончли ваккиллари бор. «Фалончини сайласаларинг ундоқ қилворади, бундоқ қилворади», деб узундан-узоқ маъруза қилишади. ўша фалончи сайланиб қолса борми, бир неча йил жойни банд қилиб ухлаб, эснаб, қўлини кўтариб-тушириб қайтиб келади. Ваъдалар эсдан чиқади, сувга тушган тошдай изсиз йўқолади. Депутат бўлган чукчадан таассуротлар қандай, деб сўрашибди. -Э, зўр, -депти чукча. -Маркс-Энгелсни битта одам деб юрардим, улар икки киши экан. Слава КПССни бировнинг исм-фамилияси деб юрардим, бу ҳам нотўғри экан. Ҳамма нарса инсон учун экан. Ўша инсонни кўрдим, — депти фахр билан…\nЧукча бечора ана шунақа содда гўл бўлган-да. Агар у ҳозирги номзодлар билан беллашса, бели чиқиб кетарди. Бир томонда республикачилар, бир томонда демократлар, мустақил номзодлар, либераллар, яшиллар, қизиллар, ҳаворанглар, ўнглар, чаплар, аграр партия, ҳар бири аждаҳони ютаман, дейди. Мен ҳам шунга қараб ишга киришаман. Сайлов бошланиши билан немисча ҳисоб-китоб билан аниқ жадвал тузиб оламан. Қайси партия ҳақ берадиган бўлса, ўша партиялар менинг жадвалимдан жой олади. Ҳақ бермаган партия қора рўйхатга тушади. Ҳар куни беш-олти жойга бораман. Республикачиларни демократларга ёмонлайман, яшилларни либералларга қарши қўяман, қизилларни оқларга қайрайман… Овоздан худо берган, милтиқнинг ўқидай варанглайди. Шунга яраша ҳар гал сайраб бўлганимдан кейин мукофотим нақд. Уйга ҳар куни тўлиб-тошиб бораман. Хотин ҳайрон. «Вой ўлай, ишламаётган бўлсангиз, дўкон-пўконни уриб келдингизми?» -дейди. «Йўқ хотин, -дейман. -Биз партия билан қондош эгизакмиз. Буларни ўш\nа берди». Партиялар конкурс баҳонасида ошлар қилган, ҳомий сифатида уйма-уй совға-салом, варақалар тарқатган… бир қарасам ўғилбой «фалончига овоз беринг», деган варақа кўтариб юрибди. «Ҳа, ота ўғил, қанчаданга келишдинг», десам, «бепул, университетдан топшириқ беришди», деди. «Анойи бўлма, ҳозир бепул ишлайдиган мавсум эмас», дедим.\nКеча-ю кундуз тинмайман, тинкам қуриб кетади, лекин ҳаммасига улгуришим шарт! Боқимондаликка ўрин йўқ! Чопавериб, тилим бобикникидай осилиб қолади. Шунда ҳам ҳомийлар эҳсонини бир бало қилиб уйга етказаман. Бир гал жадвалда белгиланган жойга бораман деб, бошқа жойга бориб қолибман. Кечикдим, деб ўйлаб, амаллаб туртиниб-суртиниб, тўпланган одамлар орасидан ўтиб сўз сўрадим. Минбарга таклиф қилишди.\n-ўртоқлар! Республикачилардан депутат сайланса, -деб милтиқнинг ўқдай варанглаган овоз билан гап бошлаган эдим, орқамдан биров биқинимни тешиворгудай нуқиб: «Нима деб алжираяпсан, видолашув бўлаяпти», -деди. Қарасам, нарироқда машина устида тобут турибди, устида ёстиқча тўла орден-медаллар. Сир бой бермай, овозимга ғамгин тус бериб:\n-ўртоқлар! -дедим осечка берган милтиқдай. -Республикачилардан депутат сайланса, мана шу марҳум биродаримиздай муносиб инсон сайланган бўлур эди. Афсуски, бешафқат ўлим уни орамиздан бевақт олиб кетди. Алвидо, жигарим, республикачилар сени ҳеч вақт унутмайди…\nМен видолашган, депутат бўлолмай бевақт ўлиб кетган биродаримиз катта бувамнинг ёшида экан. Бир амаллаб у ердан қочиб қолдим. Белгиланган жойга етиб борсам, у ерда ҳам учрашув тугаб бўлган экан. Ёмон одамнинг ўлиги ҳам зиён келтиради, деб шуни айтадилар-да! Шуни деб совға-саломдан қолиб кетдим, ҳе ўлмай ўл, деб ўйладим ичимда. Бошқа сафарги йиғилишда бир рақиб партияни иккинчисига ёмонлайман, деб қўлга тушиб қолдим. Жанжал-тўполон бошланиб кетди. Минбарга чиқиб, овозимни варанглатиб, демократларни мақтаётган эдим, залдан кимдир:\n-Жаноблар, -деди. -Бу одам фалон жойдаги йиғилишда республикачиларнинг тарафини олган эди. Энди бошқасини мақтаяпти. Ушланглар сотқинни, -деса бўладими? Залдагилар гурр этиб ўринларидан туриб кетишди, ўзи имога маҳтал бўлиб турган қарама-қарши томонлар бир-бирлари билан солиша кетишди. «Оқ калтак, қора калтак»дан ҳамма жойим моматалоқ бўлиб, зўрға қутилиб чиқдим. Лекин хафа бўлганим йўқ. Ҳа, тўғри-да, ким кўп пул тўласа, музикани ўша буюради. Ўтган гал республикачилар кўп пул берган бўлса, бу гал демократлар олийҳимматлилик қилишди холос. Шунга ҳам отагўри қозихонами? Таъбим хира тортиб уйга қайтаётган эдим, йўл устидаги ошхонада овқатланиб ўтирган қўшнимиз Ася холани кўриб қолдим. Ёнида янги калиш, бир кийимлик материал.\n-ўҳ-ҳў, совға-саломлар зўр-ку аний, республикачиларга овоз бераяпсизми дейман-да,-дедим.\n-Ю-у-уқ, булай малайларға проголосоват итмим,-деди хола.-Алар тигил подаркани бик мало подоват итирлар, сволочлар. Узлари алла бюрхо билан карманни кумушға набиват итиб, бизларға батак-да бермийлар. Шунға аграрникларға проголосоват итам. Мна, ёқши, шурпа, липёшка бирдилер, булайларни-да бирдилар, аллаға шкр…\nТилвизирда бир кампирга совға-салом тутқазишиб «Бизга овоз беринг» деган рекламани қўйишгани-қўйишган. Кампир совғани олишга олади-ю, қизининг зуғуми билан қайтариб беради. «Биз сотилмаймиз!» дейди қўли қалтираб. Ҳаммаси сафсата! Така бўлсин, сут берсин. Чунки ўша номзод эртага депутат бўлиб қолса, ҳаммасини унутади. Қайси партияданлиги, кимга хизмат қилиши кераклиги эсидан чиқади. Фикру хаёли кўпроқ пул топиш, Арбатдаги дачасини данғиллама қилиш, Маямида деразаси денгизга қараган виллага эга бўлиш, Нотр-Дам меҳмонхонасида хонимчалар билан маишат қилиш билан банд бўлиб қолади. Шунинг учун тезроқ отни қамчиланг, ўртоқ сайловчилар, халқимизнинг пулдор, кечирасиз, илғор номзодларига овоз берайлик!\n← Аввалги Аввалги Нурулло Остон. Мушкуликушод (ҳажвия)\nКейинги → Кейинги: Нурулло Остон. Ўртоқ ошхўрлар (ҳажвия)


Гулистон шаҳрига кириш ҳар қандай транспорт воситаси учун тўхтатилди.\nГулистон шаҳрига кириш ҳар қандай транспорт...\n27.03.2020 08:34 0 1253\nСирдарё вилояти маркази Гулистон шаҳрига барча ҳудудлардан кириш ҳар қандай транспорт воситалари учун тўхтатилди. Бу ҳақда Сирдарё вилоят ИИБ хабар берди.\nВилоят ҳудудига коронавирус инфекцияси кириб келиши ва тарқалишининг олдини олиш юзасидан чора-тадбирлар дастурини тайёрлаш бўйича Сирдарё вилоят махсус комиссияси қарорига кўра 2020 йил 27 март куни соат 00:01дан бошлаб Гулистон шаҳрига кириш ва шаҳардан чиқиш вақтинчалик тўхтатилди. Бундан кўзланган асосий мақсад — коронавирус инфекцияси вилоят ҳудуди бўйлаб тарқалишининг олдини олишдир.\n—юк ташиш билан боғлиқ ҳолатларга;\n— Гулистон шаҳрида доимий яшовчи (рўйхатдан ўтган) шахсларга;\n— Гулистон шаҳрига кириш учун вилоят марказидаги маҳаллий давлат ҳокимияти органлари давлат ҳокимияти органлари, ҳуқуқ-тартибот идоралари, бошқарма, идора ва ташкилотларда меҳнат фаолиятини амалга ошираётган раҳбар ва ходимларга;\n— шифокор ва ҳамширалар, СЭОМ ходимлари ҳамда вилоят туманларига бириктирилган масъул ходимларига.\nГулистон шаҳрига бошқа йўналишлардан кириб-чиқиш жойлари тўлиқ ёпилади. Шаҳар ҳудудига киришга қўйилган чекловларга ва карантин қоидаларини бузган шахсларга нисбатан қонунчиликда белгиланган тартибда чоралар кўрилади.


Ғаройиб васиятлар | www.ziyouz.uz\nБош саҳифа АжойиботларҒаройиб васиятлар\nЧоп этилган 21.08.2012 МуаллифZiyouz.uz\nЭнг бемаъни васиятномани марселлик этикдўз ёзган. Васиятномадаги 123 та сўздан 94 тасини ўқишга тил бормайди.\nЭнг қисқа васиятномани эса лондонлик банкир ёзган. Унинг васиятномаси қуйидагича: «Мен бутунлай синдим». Энг узун васиятнома АҚШ асосчиларидан бири Томас Жефферсонга тегишли. Америка тарихи билан боғлиқ воқеаларни ўз ичига олган бу васиятномада меросхўрлар барча қулларни озод қилганларидан сўнггина меросни олишлари мумкинлиги баён қилинган.\nТушуниш қийин бўлган васиятномани машҳур физик Нилс Борнинг лаборанти ёзган. Васиятномада махсус атама ва фразеологик иборалар шу даражада кўп бўлганки, уни ўқиш учун тилшуносларни чақиришга мажбур бўлишган.\nЭнг йирик миқдордаги пулни Генри Форд васият қилиб қолдирган. Васиятномага кўра, унинг 500 миллион доллар пули 4157 та ўқув ва хайрия муассасаларига ўтказилган.\nЭнг махфий васиятномани миллиардер Мишел Ротшилд қолдирган. Унда «меросимнинг қанчалигини ёзишни ва эълон қилишни мутлақо тақиқлайман» деган сўзлар бор. Шунинг учун миллиардер қанча пулни мерос қилиб қолдиргани номаълум.\nМиллионер ва кинопродюсер Рожер Доркас эса ўзининг 65 миллион доллар маблағини Максимилиан лақабли итига қолдирган. У итига инсон сифатида ҳужжат олган экан. Хотинига эса бор-йўғи 1 цент теккан. Доркаснинг хотини анойилардан эмас экан. У Максимилианга турмушга чиққан ва ит ўлганидан сўнг унинг меросига эга бўлган.\nИнтернет материаллари асосида Дилшодбек тайёрлади.\n← Аввалги Аввалги Коинот рақамларда\nКейинги → Кейинги: Энг биринчи автомашина


“Ўзбекнефтгаз” АЖ Mолиявий ва комплаенс назорати департаменти бошлиғи вакант лавозимига танлов эълон қилади — Teletype\n“Ўзбекнефтгаз” АЖ Mолиявий ва комплаенс назорати департаменти бошлиғи вакант лавозимига танлов эълон қилади\n“Ўзбекнефтгаз” АЖ Молиявий ва комплаенс назорати департаменти бошлиғи вакант лавозимига очиқ танлов эълон қилади.\nОчиқ танловда қатнашиш номзодлар анкета-резюмелари (анкета-резюме шаклини юклаб олиш)ни resume@ung.uz электрон почта манзили орқали 2021 йил 13 январдан 2021йил 23 январга қадар қабул қилинади.\nСиз томонингиздан юборилган анкета-резюме ижобий кўриб чиқилса, Сиз билан анкета-резюмеда кўрсатилган телефон рақами ёки электрон почта манзили орқали боғланамиз.\nНомзодлар юборган анкета-резюмелари тегишли масъуллар иштирокида танлов эълон қилинган лавозимнинг малакавий ва қўшимча лавозим талабларига мос келиши бўйича ўрганиб чиқилади ҳамда сараланади. Вакант лавозимга мос келган номзодлар кейинги босқич тест синовларига таклиф этилади.\nТест синовлари “Ўзбекнефтгаз” АЖнинг Тошкент шаҳридаги маъмурий биносида ўтказиш режалаштирилган. Тест саволлари номзодларнинг соҳа бўйича ва Ўзбекистон Республикасининг коррупцияга қарши кураш қонунчилигини билиши, молиявий назорат, комплаенс назорат, иқтисодий ва бошқарув билимлари, рус ва инглиз тилларини билиш даражаси, мантиқий фикрлаш, тарих бўйича билимларини бирламчи баҳолаш учун ўтказилади. Тест синовларидан минимал ўтиш – 70 балл. Тест синовлари видеотасвирга туширилади.\nТест синовларидан энг юқори балл тўплаган номзодлар билан “Ўзбекнефтегаз” АЖнинг тегишли масъуллари ҳамда “Ўзбекистон Республикаси Коррупцияга қарши курашиш агентлиги вакиллари иштирокида онлайн шаклда суҳбат ўтказилади.\nТест синовлари ва суҳбатлар ўтказиш санаси ҳамда вақти тўғрисида биз Сизни анкета-резюмеда кўрсатилган телефон рақами ёки электрон почта манзили орқали хабардор қилинади.\n“Ўзбекнефтегаз” АЖ Mолиявий ва комплаенс назорати департаменти бошлиғи вакант лавозимига қўйиладиган талаблар\nВазифалари функционал мажбуриятлари:\n• “Ўзбекнефтгаз” АЖ объектларидаги Молиявий ва комплаенс назорат департаменти фаолиятини бошқариш ва мувофиқлаштириш;\n• Бўлим ва гуруҳлар ходимларига юкланган вазифа ва функцияларнинг бажарилишини ҳамда қонун ҳужжатларга риоя этилишини мувофиқлаштириш ва назоратни таъминлаш.\n• Топшириқларни самарали бажарилиши устидан доимий назорат олиб бориш ва ижро интизомини мустаҳкамлаш;\n• Жисмоний ва юридик шахсларнинг ҳуқуқлари, эркинликлари ва қонуний манфаатлари уларнинг мурожаатларини кўриб чиқиш жараёнида ишончли ҳимоя қилинишини таъминлаш ҳамда аҳоли билан бевосита мулоқот олиб бориш ва фикр-мулоҳазалар ўрнатиш;\n• Жамият тизимида Қонунчиликдаги қоидабузарликлар бўйича тизимлаштирилган маълумотлар базаси шаклланишини таъминлаш ва келажакда уларни бартараф этиш ва олдини олиш бўйича Раҳбариятга таклифлар тайёрлаш;\n• Жамиятнинг бўлинмаларидан мутахассисларни жалб қилган ҳолда ишчи гуруҳларини ташкил этиш ва уларнинг вазифаларини назорат қилиш;\n• Ижро интизоми ички мониторингини, қонун ҳужжатларини, Ўзбекистон Республикаси Президенти қарорлари ўз вақтида ижро этилиши устидан тизимли назоратни, шунингдек Жамиятнинг бошқа бўлинмалари билан ҳамкорликни таъминлаш;\n• Молиявий ва комплаенс назорат департаменти йиллик иш режаси ишлаб чиқилишини ва уни тасдиқлаш учун Ўзбекнефтгаз АЖ Бошқарув раисига тақдим этилишини таъминлаш;\n• Коррупциянинг олдини олиш ва манфаатлар тўқнашувини бошқариш бўйича чора-тадбирларнинг амалга оширилишини назорат қилиш;\n• Коррупцияга қарши давлат дастурлари доирасида Жамиятга юклатилган вазифаларнинг бажарилишини таъминлаш;\n• Комплаенс назоратини тизимли ташкил этиш, ички меъёрий ҳужжатларни ишлаб чиқиш ва уларга риоя этиш мониторингини амалга ошириш;\n• Замонавий ахборот технологияларидан фойдаланган ҳолда Жамият маблағларини сарфланишида масофадан бошқаришни кенг жорий этиш орқали Марказий аппаратда ва Жамиятнинг корхона, ташкилот ва муассасаларга қарашли ишлаб чиқариш ва қайта ишлаш объектларида молиявий-иқтисодий соҳадаги ҳуқуқбузарликларнинг олдини олишни ташкил этиш;\n• Маблағлар ҳаракати бўйича ҳудудий корхона ва ташкилотлар фаолияти устидан, шунингдек Жамиятнинг ғазначилик фаолияти устидан молиявий назоратни ташкил этиш;\n• Кредит линиялари (жалб қилинган кредитлар), ҳомийлик, харидлар жараёнида, маблағларни мақсадли ишлатилиши устидан молиявий назоратни таъминлаш;\n• Жамият маблағларидан мақсадли фойдаланиш ва фойдаланиш самарадорлигини ошириш, тизимнинг тегишли қисмларида мавжуд камчиликларни бартараф этиш бўйича умумлаштирилган маъулмотларни Жамият Раҳбариятига киритиш, шунингдек улар бўйича таклиф ва маълумотлар киритиш;\n• Жамиятнинг пул маблағлари, молиявий активлари ҳаракати бўйича тегишли манбалардан олинган маълумотларни таҳлил қилинишини, молиявий қонун бузилиш ҳолатларни, хавф-хатар мавжуд бўлган молиявий назорат объектини ўрганиш бўйича ишларни ташкил қилиш.\n• Лавозим йўриқномасига мувофиқ зиммасига юклатилган бошқа вазифаларни амалга ошириш.\n• 30 ёшдан 55 ёшгача бўлганларга устуворлик берилади.\n• Иқтисод, молия, техника,юриспруденция соҳасида олий маълумот.\n• Молиявий-иқтисодий йўналиш бўйича раҳбарлик лавозимларида камида беш йиллик иш тажрибаси.\n• Молиявий назорат,комплаенс назорат, ишлаб чиқариш билан боғлиқ\nсоҳаларда камчиликларни текшириш ҳамда текширув натижаларини\nхужжатлаштириш, замонавий фикрлаш, соҳа бўйича таклифлар бериш ҳамда уларни жорий этиш.\n• Ўзбек тилини ёзма ва оғзаки нутқ учун эркин даражада билиши шарт. Рус ва инглиз тилларини билиши маъқулланади.\n• Компьютер саводхонлиги : Ишончли фойдаланувчи, Microsoft Office, офис дастурларни билиш;\n• Бандлик шакли: Офисда/тўлиқ бандлик\n• Иш тартиби (бошланиш вақти, тугаш вақти, иш ҳафтасини давомийлиги, дам олиш кунлари): 09:00 дан 18:00 гача. Душанба-жума.\n• Меҳнат қонунчилиги доирасида иш вақтидан ташқари ишга жалб этилиши мумкин.\n• Синов муддати 3 ой.\n• Узоқ муддатли хизмат сафарларига тайёрлик.\n• Коррупцияга қарши кураш бўйича сертификатларнинг мавжудлиги.\n• Масъулиятлик, виждонлик, самарадорлик, тиришқоқлик, стрессга чидамлик.\n• Номзодлар молия ва назорат идораларида, нефт ва газ объектларида ва офисларида, ишлаб чиқариш соҳаларида кўпроқ ишлаган бўлиши керак.\n• Тегишли маълумотнинг етишмаслиги;\n• Тавсия этилган лавозимда тажрибанинг етишмаслиги;\n• Соғликнинг қониқарсиз ҳолати (ходимнинг ҳаёти ва соғлигига таҳдид соладиган сурункали касалликлар);\n• Иқтисодий жиноятлар билан боғлиқ судланганликни мавжудлиги.\nПерсонални бошқариш департаменти\nJanuary 13, 2022, 16:36